BIBLE MUTAL MARK 11\n☰ MARK 11 ◀ ▶\nUtyak Pwengpeng Nu In Jerusalem\n(Matthew 21:1–11; Luke 19:28–40; John 12:12–19)\n1 Ac ke elos apkuranyang nu Jerusalem, sisken siti srisrik lun Bethphage ac Bethany, elos tuku nu Fineol Olive. Ac Jesus el supwala luo sin mwet tumal lutlut in som meet lukelos. 2 Ac el fahk nu seltal, “Fahla nu in siti srisrik se oan meeto, ac ke komtal ac sun acn we komtal ac liye soko donkey fusr kapir we ma soenna oasr mwet muta fac. Tulalla ac usalu. 3 Fin oasr mwet siyuk lah efu komtal ku tulala, komtal fahk mu Leum el enenal ac el ac fah sa in folokunulma.”\n4 Na eltal som ac konauk donkey fusr soko kapriyuki nu ke mutunoa in lohm se, ac ke eltal tulalla, 5 kutu mwet ma tu we siyuk seltal, “Mea komtal oru an, ku tulala donkey fusr soko an?”\n6 Ac eltal topuk oana ke Jesus el fahk nu seltal, na mwet uh lela eltal in us som. 7 Eltal use donkey fusr soko ah nu yurin Jesus, ac filiya nuknuk laltal nu fin kosro soko ah, ac Jesus el sroang nu fac. 8 Ac mwet puspis laknelik nuknuk lalos inkanek uh, ac kutu pac mwet uh pakela lesak inima uh ac loela inkanek uh. 9 Ac elos su fahsr meet ac elos su fahsr tok mutawauk in wowoyak ac fahk, “Kaksakin God! Insewowo el su tuku Inen Leum! 10 God Elan akinsewowoye tokosrai se su ac tukutokosrai lal David, papa tumasr! Kaksakin God!”\n11 Jesus el ilyak nu in Jerusalem, som nu in Tempul, ac el ngetang ac liye ma nukewa. Na ke sripen ekela tari, el folokla nu Bethany wi mwet tumal lutlut singoul luo.\nJesus El Selngawi Soko Sak Fig\n12 In len tok ah, ke elos som liki acn Bethany, Jesus el masrinsralla. 13 Ac ke el liye soko sak fig oan loes kutu nu yorol su oasr sra puspis olo, el som in liye lah oasr fahko kac. Na ke el sun, el liye tuh sra mukena pa kac, mweyen tia pacl in fok lun sak fig uh. 14 Na Jesus el fahk nu ke sak fig soko ah, “Wangin mwet ac fah sifil mongo fig keim nwe tok!”\nAc mwet tumal lutlut elos lohng ke el fahk ah.\nJesus El Som Nu In Tempul\n(Matthew 21:12–17; Luke 19:45–48; John 2:13–22)\n15 Ke elos sun acn Jerusalem, Jesus el ilyak nu in Tempul ac mutawauk in ukwauk mwet nukewa su kuka ac elos su moli ma in Tempul uh. El topkakunla tepu lun mwet ayaol mani, ac mwe muta lun mwet su kukakin wuleoa, 16 ac el tia lela kutena mwet in utuk ma, foroht forma in kalkal lun Tempul. 17 Na el luti mwet uh ac fahk, “Simla in Ma Simusla lah God El fahk, ‘Tempul sik ac fah pangpang iwen pre nu sin mwet in mutunfacl nukewa,’ a kowos oru nien wikwik lun mwet pisrapasr!”\n18 Mwet tol fulat ac mwet luti Ma Sap elos lohng ke ma inge, ac elos mutawauk in suk lah elos ac unilya Jesus fuka. Elos sangeng sel mweyen mwet nukewa arulana fwefela ke luti lal.\n19 Ac ke ekela, Jesus ac mwet tumal lutlut illa liki siti uh.\n20 Toang na ke lotu tok ah, ke elos fahsryak inkanek uh elos liye sak fig soko ah, uli ac masla acn nukewa kac nwe ke oka ah. 21 Peter el esamak ma sikyak ah, na el fahk nu sel Jesus, “Mwet Luti, liye, sak soko kom selngawiya ah pa masla ’nge!”\n22 Jesus el topuk ac fahk, “Kowos in lulalfongi God. 23 Pwayena nga fahk nu suwos, sie mwet fin fahk nu ke eol soko inge in tuyak ac sifacna srola nu in meoa, ac el tia alolo insial a el lulalfongi lah ma el fahk uh ac orekla oana, na ac itukyang nu sel ma el siyuk kac. 24 Ke sripa se inge nga fahk nu suwos, ke kowos pre ac siyuk ke kutena ma, lulalfongi lah kowos eis tari, na ac fah itukot nu suwos ma kowos siyuk kac. 25 Ac ke kowos tuyak pre, kowos in nunak munas nu sin kutena mwet su aktoasrye kowos, tuh Papa tomowos su inkusrao Elan oayapa nunak munas nu suwos ke ma koluk lowos. [ 26 A kowos fin tia nunak munas, Papa tomowos su inkusrao El fah oayapa tia nunak munas nu suwos ke ma koluk lowos.]”\nKusen Siyuk Ke Ku Lun Jesus\n(Matthew 21:23–27; Luke 20:1–8)\n27 Na elos sifilpa tuku nu Jerusalem. Ac ke Jesus el fahsr in Tempul, mwet tol fulat, mwet luti Ma Sap, ac un mwet matu elos tuku nu yorol 28 ac siyuk sel, “Ma ya ku lom in oru ma inge? Su sot ku ingan nu sum uh?”\n29 Ac Jesus el topuk ac fahk, “Nga ac siyuk suwos kusen siyuk sefanna, ac kowos fin topukyula, na nga ac fahkot lah ma ya ku ma nga orekmakin in oru ma inge. 30 Fahkma nu sik, ku lal John in oru baptais lal tuku ya me‐ma sin God me, ku ma sin mwet uh?”\n31 Ac elos mutawauk in asiyuki inmasrlolos ac fahk, “Mea kut ac fahk uh? Kut fin fahk mu ‘Ma sin God me,’ na el ac fahk mu, ‘Na efu kowos ku tia lulalfongel John?’ 32 A kut fin fahk mu ‘Ma sin mwet uh...’ ” (Elos sangeng sin mwet uh, mweyen mwet nukewa lulalfongi mu John el sie mwet palu.) 33 Na elos topuk Jesus ac fahk, “Kut tia etu.”\nAc Jesus el fahk nu selos, “Nga ac tia pac fahk nu suwos lah ma ya ku luk in oru ma inge uh.”


Kuh Luhlahlfongi ke Iwaclah luhn Jisus Kraist Sihmlac ke Insiyacsr?\nOruh, liyacacng, ac engankihn olwelah lasr uh fah oruh mwe ahkpwacyei lah Iwaclah luhn Jisus Kraist pwacyena lah sihmlac ke insiyacsr.\nTahmtahel sacohk wiyuck, kowos oasr ke nuhnak luhk ac insiyuck ke mahlwem pucspucs ke nga motko kunohkohn upac se inge. Tuhsruhk nga tiacna puhla fal nuh ke kunohkohn fihliyucki nuh sihk uh, nga etuh lah pahng se inge tuhkuh sin Leum yurin mwet pahluh sollac Lal, ac ingena, ma ingacn fal. Ma suhmuhslah uh luti lah “finne ke puhsrwen [Leum] kuh ke puhsrwen mwet kuhlwacnsap [Lal], el oacna sie.”1\nSie sin mwe sang sacohk ma wi pahng se inge pa ma pwacye lah Pahpah Lucng el luhngse tuhlihk muhtwacn nuh kwewa Nahtuhl uh. Nga puhla luhngse Lal nuh sesr kais sie!\nOacna kowos, nga luhngse ma suhmuhslah uh! Lun puk lal Jeremiah kuht sokwack sie ma suhmuhslah ma arulacna sacohk nuh insiyuck. Jeremiah el moul ke sie pacl ac acn na upac, tuhsruhk Leum el lwelah elan liye na met “sie pacl ke finsrak ke puhlan fahsrweni luhn Mwet Israel ke lwen-sahflah”2—lwen lasr. Jeremiah el palye:\n“Ohinge ingoh, Nga fah likiyac masap luhk in elos, ac suhmuhslah insiaclos; Nga fah God lalos ac elos fah mwet luhk. …\n“… Mweyen mwet nuh kwewa fah etweyuc, muhtwacack mwet suc fuhlwactlacna. Nga fah nuhnak muhnahs ke ma koluk lalos. Nga Leum pa fahk ma inge.”3\nKuht pa mwet Jeremiah el liye ah. Yac kuht suli Leum in suhmuhslah masap, kuh mwe luti, lun insiyacsr? Yac kuht luhlahlfongi lah oasr nuhnak muhnahs ke Iwaclah ma Jeremiah el sramsramkihn in kapsra nuh sesr sifacna uh?\nYac ekahsr somlah ah, Elder Jeffrey R. Holland el akacsruhi ke nuhnak lal ke luhlahlfongi fokoko luhn sramtweack fahsr sac ma fahsr nuh Salt Lake Valley finne tukun misac luhn tuhlihk nahtuhlos. El fahk, “Elos tiac oruh ma ingacn nuh ke sie prokracm, elos tiac oruh nuh ke sie u in mukwikwi, elos oruh ke srihpen luhlahlfongi ke wosasuc luhn Jisus Kraist oasr lun nguhnalos, oasr lun kuhpahsr ke sri kaclos an.”\nEl ahkkahlwemye, ke puhla fihsrwacsrsrwacsr:\n“Pa ingacn inkacnek sefanna ninac ingacn kuh in pihkihnyac [tuhlihk nahtuhlos] lun sie pohk in fuhlao ac fuhfahsryucsr nuh met, fahk, ‘Facl uliyucklac oasr acn ingoh. Kuht ac orwaclah nuh ke infahlfahl uh.’\n“Elos kuh in fahk lah ke srihpen olwelah ac mwe luti ac luhlahlfongi ac fwackyuck ac nguhn.”\nEl ahksahfye ke kahs in nuhnak muhlat inge: “Kuht fin kuh in liyacacng elah ingacn ke sucu lasr ac ke Alu uh, sahp puhs ma sahyac ac muhtwacwacack sifacna karuhnguhnuhlosyang. Sahp puhs ma tiac enenweyuck sahyac ac tilac yohk srihpac nuh sesr. Fwackyuck nuh sihk lah mwe wiwac pahtpaht uh tiac arlac pahluhk. Oacna ke mwet mahtuh lasr uh enenuh in sulaclah ma elos us uh, sahp pacl inge uh kuh in oruh kuht in sulaclah, ‘Meac kuht kuh in sang nuh ke mwe wiwac pahtpaht soko inge?’ Ma yohk srihpac nuh ke nguhnasr uh. Pa ma oasr lun kuhpahsr ke sri kacsr uh.”4 Kuh, ke kahs sahyac uh, pa ma ma sihmlac insiyacsr uh!\nIn ekihn sie prestuhnsi sasuc ke Rilif Sosaiti, kuht suk Leum pacl nuh kwewa in etuh ma yohk srihpac El ke kuht in sang nuh lun mwe wiwac pahtpaht luhn Rilif Sosaiti lasr uh in tahfwelah in mokle nuh met orekma Lal uh. Kuht puhla lah Pahpah Lucng lac kena ma se met kuht in kahsruh tuhlihk muhtwacn sacohk Nahtuhl uh in kahlwem ke mwe luti ke Iwaclah luhn Jisus Kraist uh. Ke kuht oruh ma inge, kuht etuh lah luhlahlfongi lasr fah yohkwelihk, oacna kena lasr in moul suwohs uh. Ahkluo, ke kuht nuhnkuh enenuh yohk in ahkkweye sucu ac lohm uh, kuht puhla lah Leum el fah lwelah kuht in ahkkweye tuhlihk muhtwacn sacohk Nahtuhl in tu na kuh nuh ke olwelah lalos uh. Ke olwelah uh liyeyuckyang uh, sucu uh ac ahkkweyeyuck. Sahflah, kuht puhla lah El fah lwelah kuht in orekma ke tuhkweni yurin u srihsrihk sahyac uh ac yurin mwet kol pristut lasr uh, kampare in suk ac kahsruh elos suc enenuh in ahkyohkye luhlahlfongi ac suwohs. Pa mwe luti ke Iwaclah, olwelah, ac sie sin sie.\nKuht kuh in ahkkweye sucu uh ac kahsruh mwet sahyac uh fuhkah fin kuht tiac suhmuhslah ke insiyacsr sifacna sie luhlahlfongi loal ac fokoko ke Jisus Kraist ac Iwaclah ma pahtpaht Lal? Ofong, nga luhngse akacsruhi ke ip yohk tolu ke Iwaclah sac lah kuht fin suhmuhslah ke insiyacsr ac ahkyohkye luhlahlfongi lasr ke Jisus Kraist. Pa mwe finsrak luhk tuh kahlwemkihnyacn ip yohk inge fah ahkinsewowoye kais sie sesr finne kuht sasuc nuh ke Alu uh kuh wi ke pacl loesloes.\nIp yohk ahk 1: “Ma nuh kwewa ma tiac fal ke moul uh kuh in oreklac suwohs ke Iwaclah luhn Jisus Kraist.”5\nKuht, wi kowos, fahkwack mwe lohoh ke Iwaclah luhn Mwet Lahngo lasr, Jisus Kraist. Fahkwack luhlahlfongi lasr uh, oacna luhlahlfongi lowos an, sihmlac ke insiyacsr ke srihpen kuht sun ma upac puhkantwen ma oruh kuht kapwack ke nguhn. Fin wacngihn etuh se ke plwacn in engan luhn Pahpah Lucng ac Iwaclah luhn Mwet Lahngo oacna ma yohk srihpac emet ke plwacn sac, ma upac inge kuh in muh tiacna fal. Kuht ac tuhkweni akacsruhi ke ma upac luhn moul uh. Tuhsruhk ke inse luhlahlfongi yohk uh sihmlac, “Ma nuh kwewa ma tiac fal ke moul uh kuh in oreklac suwohs ke Iwaclah luhn Jisus Kraist.”\nEfuh kuh Leum elan lwelah kweok ac ma upac uh in tuhkuh nuh yohrohsr ke moul se inge? Fahk na muh, pa ip ke plwacn nuh ke kapwack ac orwaclah wo lasr! Kuht “sasa ke engan”6 ke kuht etuh lah oasr pacl wowo lasr in tuhkuh nuh facluh in puhlakihn moul in mahno uh. Elder Dallin H. Oaks el luti, “Eklac ma kuht nuh kwewa enenuh in puhlakihn ke moul lasr uh kwacna tuhkuh fihsrwacsr ke kweok ac ma upac likina ahkwoye ac mihs.”7\nMwe srihkasrak luhn sie tahmtahel sramtweack fahsr sac yohk luhlahlfongi la suhmuhslah ma pwacye inge. Mary Lois Walker el pahyuckyak ke matwac yac 17 nuh sel John T. Morris fin acn St. Louis, Missouri. Elos fahsr ahluhkwelah acn tuhpahsrpahsr uh wi Mwet Luhlahlfongi ke yac 1853, utyak nuh Salt Lake Valley tukun na yac se emet ke pahyuck lalos an. Ke fuhfahsryucsr lalos an elos kweokkihn ma upac oacna Mwet Luhlahlfongi sahyac ah. Tuhsruhk kweok ac ma upac lalos an tiacna tui nuh ke elos sun acn Salt Lake Valley ah. Yac na tohkoh ah Mary, yac 19 ke pacl sacn, el suhmuhslah: ‘Sie tuhlihk mukul isuslac nuh sesr. … Sie ekuh ah ke el yac luo kuh tolu matwac ah … sie ma mahmah nuh sihk, ‘Ac wacngihnlac tuhlihk srihsrihk sacn.’”\nKe pacl in winter moul luhn ahwowo sac tui. “Kuht oruh ma nuh kwewa kuht kuh, … tuhsruhk ahwowo sac koluklac liki met ah. … Ke lwen ahkluo ke Fepweri el misac … na oruh nga nuhmlah sie kuhp mwen ke fahsrwelihk liki mahno ac srah luhk sifacna.” Tuhsruhk ma upac lal uh soenna tari. Mukul tuhmwacl Mary ah masack, ac wik tolu tukun ahwowo se nahtuhl ah misac, el misac.\nMary el suhmuhslah: “Nga pac, ke nga srwackna mwet fuhsr, wacngihnlac ke pacl fototo se ke lwen 20, luhn mukul tuhmuhk ac tuhlihk sefanna nuhtihk, ke sie acn mael siofok sasuc liki sucu luhk ac ke ma upac pucspucs met likiyuc … ac nga finsrak tuh nga pac, kuh in misac ac wi mwet sacohk [uh].”\nMary el kalweni: “Sie ekuhn Sacnri ah nga oruh sie fahsr wi kawuck se luhk. … ahkacsmakihnyeyuck nga ke [mukul tuhmuhk ah] wacngihnlac ac muhkahimtacl yohk luhk ac ke nga tuhng na upac nga kuh in liye oacna sie aruhrruhma ke nuhnak luhk, ma upac yohk ke moul uh ma nga kuh in sun ac puhlakihn ma na pwacye kac uh ke kuh yohk. Sie welac loal tuhkuh nuh feik, tuh mwet lokoalok se etuh pacl in acnwuck uh, tuhsruhk [Mwet Lahngo, Jisus Kraist] wiyacsr El fokoko in molwelah. Ke … kahsruh ma ituckyang sin Pahpah, nga kuh in acnwuck ke kuh ma tahklac lain yuc ke pacl se inge.”8\nMary el lotwelah ke el tuhfahna matwac 19 ah lah Iwaclah sac use nuh sesr ahkpwacyeye lah ma nuh kwewa ma tiac fal ke moul se inge kuh ac fah oreklac suwohs—finne ke ahsor loal uh.\nIp yohk ahk 2: Oasr kuh ke Iwaclah uh oruh kuht in kuhtanglah mukul ac muhtwacn suhfal ac eklac mwet tuhma lutlut pwacye luhn Jisus Kraist.9\nOasr inkacnek se in etuh ke kuht lotwelah sie mwe luti kuh ip yohk ke wosasuc uh. Pa ke pacl se ma kuht kuh in luti mwe luti ac ip yohk in ukwe sie inkacnek ma sie tuhlihk kuh in kahlwem kac. Sie mwe kahsruh yohk in luti tuhlihk uh in kahlwem ke Iwaclah sac oasr soko sramsram sukokyak ke lesin luhn U luhn Tuhlihk Srihsrihk an. Sahp ma inge kuh in kahsrwe kuht luti tuhlihk nahtuhsr, nuhtin nahtuhsr, kuh kawuck lasr sifacna ke alu sahyac uh ma kena in kahlwem ke mwe luti yohk srihpac se inge uh.\n“Sie [muhtwacn] fahsr sisken inkacnek soko puhtatyang nuh lun sie luhf na loal [el] koflah in fanyak. Ma nuh kwewa [el] oruh, [el] koflah [sifacna] fanyak. [Muhtwacn] sac pahng ke kahsruh ac enganwack ke sie mwet fahsryak kuhlwacng lohng [el] ac isyac sie nien fan nuh ke luhf sac. Ma se inge lwelah [el] in fanyak liki luhf sac ac eis sukohsohk [lal].\n“Kuht oacna [muhtwacn] se lun luhf sac. Oruh ma koluk uh oacna puhtatyang nuh lun luhf sac, ac kuht tiac kuh in sifacna fanyak. Oacna ke mwet fahsryak kuhlwacng sac lohng tuhng in kahsruh [luhn muhtwacn sac], Pahpah Lucng El suhpwacma Wen Kuloh nahtuhl in sang kuh in kahinglac. Iwaclah luhn Jisus Kraist kuh in kapsreyuck nuh ke isyac nien fan sac; ac use nuh sesr kuh in fanyak.”10 Tuhsruhk Mwet Lahngo El oruh yohk likina in isyac nien fan sac, El “fani nuh lun luhf sac ac oruh kuh nuh sesr in orekmakihn nien fan sac in kahinglac.”11 “Oacna ke [muhtwacn se] lun luhf sac enenuh in fanuhkyac nien fan sac, kuht enenuh in auliyak ke ma koluk uh ac ahkos ip yohk ke wosasuc ac akwuck uh in fanyak liki luhf lasr ac oruh orekma ke Iwaclah ke moul lasr uh. Pwacyena, tukun ma nuh kwewa kuht kuh in oruh, Iwaclah sac oruh kuh nuh sesr in eklac suwohs in fohlohk nuh ye muhtuhn Pahpah Lucng.”12\nOasr pacl wowo se luhk tuhfahna tari in ohsun nuh sin sie mwet sramtweack in lwen inge, sie tuhlihk muhtwacn sacohk nuhtin God suc tuhfahna welah Alu uh fin acn Chile. El sie ninac lolacp nahtuh tuhlihk mukul fuhsr luo. Ke kuh luhn Iwaclah sac, el kuh in muhlkuhnlah ma somlah lal ac ingena kampare in oruh sie mwet tuhma lutlut pwacye luhn Jisus Kraist. Ke nga nuhnkuh kacl uh, sie ip yohk lutiyuck sel Elder David A. Bednar tuhkuh nuh sihk: “Pa sie ma in etuh lah Jisus Kraist El tuhkuh nuh facluh in misac kacsr—ma ingacn yohk srihpac ac pwelucng nuh ke mwe luti luhn Kraist. Tuhsruhk kuht enenuh pac in luhngsekihn lah Leum El kena, ke Iwaclah Lal ac ke kuh luhn Nguhn Muhtahl, in moul kacsr—tiac in kol kuht muhkwena tuhsruhk in sang kuh nuh sesr pac.”13\nKe tahmtahel Chile se inge ac nga sramsramkihn ohiyac in muhta na ke inkacnek in kol nuh ke moul ma pahtpaht, el ahkpwacyei nuh sihk na pwacye lah el nuhnkuh in kalweni nuh ke inkacnek soko an. El kuhflah liki inkacnek soko an inkaiyacn moul lal an, ac el fahkwack lah wacngihn “ma ingoh” liki inkacnek soko an ma el luhngse sulpac oruh ke moul lal an. Kuh fokoko ke Iwaclah sac moul oasr insiacl. Sihmlac oasr insiyacl.\nKuh sacn tiac oruh muhkwena kuht in fanyak liki luhf sac tuhsruhk oacyacpac use nuh sesr in tahfwelah nuh ke inkacnek oasrihksrihk ma kol fohlohk nuh ye muhtuhn Pahpah tuhmasr Inkuhsrao uh.\nIp yohk ahk 3: Iwaclah sac pa mwe ahkpwacye yohk emet lasr ke luhngse luhn Pahpah nuh sin tuhlihk Nahtuhl uh.\nKuht enenuh in oruh wo in nuhnkuh ke nuhnak mokleyuck se sel Elder Oaks inge: “Nuhnkuh ke luhpan ahsor luhn Pahpah tuhmasr Inkuhsrao in suhpwacma Wen Nahtuhl in ahkfalyelah kweok tiac kuh in ahkuhtweyucki nuh ke ma koluk lasr uh. Pa ingacn mwe ahkpwacye yohk se emet ke luhngse Lal nuh sesr kais sie!”14\nOruh yohk ke luhngse sacn enenuh in eis kuhti nuh ke intesr ke pruhe puhsisacl in sang kuloh nuh sin Pahpah Lucng ke luhngse kuht fal ke El suhpwacma Wen Kuloh Sefanna ac Wen wolacna Nahtuhl in kweokkihn ma koluk lasr, inse toasr, ac ma nuh kwewa ma atacn suhfal ke moul lasr kais sie uh.\nEsam muhtwacn se Prestuhn Dieter F. Uchtdorf el sramsramkihn tuhfahna tari ah? El fahk: “Sie muhtwacn suc puhlakihn ma upac ac kweok ke yac pucspucs fahk ke sronin muhta lal uh, ‘nga tuhfahna akihlen lah nga oacna sie tala pwepuh 20 mahi se, mihsacsac uh, fohkfohk, ahkkolukyeyuck, ac kihnetnet uh. Tuhsruhk nga srwackna tala pwepuh 20 ah. Oasr srihpuck. Finne ngwetngwetuhk tena yohk ac finne tokolopyak ac orekmakihnyuck, nga srwackna luhpan tala 20 uh.”15\nMuhtwacn se inge etuh lah el sie tuhlihk muhtwacn sacohk nuhtin Pahpah tuhmwacl Inkuhsrao ac lah el yohk srihpac nuh Sel in suhpwacma Wen Nahtuhl in iwaclah kacl, kais sie. Tahmtahel nuh kwewa ke Alu uh enenuh in etuh ma muhtwacn se inge etuh uh—lah el sie tuhlihk muhtwacn sacohk nuhtin God. Etuh yohk srihpaciyacsr nuh Sel ekuhllah fuhkah kuht in liyacacng olwelah lasr uh? Etuh yohk srihpaciyacsr nuh Sel ahkyohkye kena lasr in kahsruh elos suc enenuh in kahlwem ke Iwaclah sac oacna kuht—loal na upac? Ke kais sie sesr oasr mwe luti ke Iwaclah uh sihmlac loal insiyacsr uh, na kuht ac muhtwacwacack in oruh kain mwet se ma Leum el luhngse kuht in oruh ke El ac sifil tuhkuh uh. El ac akihlen kuht oacna mwet tuhma lutlut pwacye Lal.\nLwelah Iwaclah luhn Jisus Kraist in orwaclah sie “eklac kuh” in moklweack insiyacsr.16 Ke kuht acsmaklac nuh ke mwe luti se inge, fahkwack sin sie lihpufacn luhn God in pwengwelihk ke engan luhlahp,17 nga olwelah lah kuht fah puhla oacna mwet lal Tohkohsrah Benjamin puhla ah. Tukun elos pruhe upac tuh Iwaclah sac kuh in ituckyang nuh ke moul lalos ah, elos sesseslah ke engan18 ac kena in utyak nuh ke olwelah nuh sin God in oruh kena lal ac in ahkostwen nuh ke masap lal ke ma nuh kwewa.”19 Oruh, liyacacng, ac engankihn ke olwelah lasr uh fah oruh mwe ahkpwacyei lah Iwaclah luhn Jisus Kraist uh pwacyena lah sihmlac ke insiyacsr. Nuhnak muhnahs esam, ip yohk tolu inge, tahmtahel an:\n“Ma nuh kwewa ma tiac fal ke moul uh kuh in ahksuwohsyeyucklac ke Iwaclah luhn Jisus Kraist.”20\nOasr kuh ke Iwaclah sac in oruh kuht in kuhtanglah mukul kuh muhtwacn suhfal ac oruh mwet tuhma lutlut pwacye luhn Jisus Kraist.21\nIwaclah sac pa mwe ahkpwacye wo emet lasr in eis luhngse luhn Pahpah nuh sin tuhlihk Nahtuhl uh.22\n“Tukun lwen ingacn, Leum el fahk, Nga fah fihliyac masap luhk ke ipin insiyaclos, ac suhmuhslah ke insiyaclos; ac fah God lalos, ac elos fah mwet luhk.”23 Nga suli kuht in siyuck sin Leum in suhmuhslah ip yohk ke Iwaclah uh lun insiyacsr. Nga fahkwack lah elos pwacye. Ke inen Jisus Kraist, amen.\n1. Liye Doctrine and Covenants 1:38.\n3. Jeremiah 31:33–34; ahkuhtweyac wo ituckyang.\n4. Jeffrey R. Holland, “Roundtable Discussion,” Worldwide Leadership Training Meeting, Fepweri 9, 2008, 28.\n7. Dallin H. Oaks, “The Challenge to Become,” Liahona, Jacnweri 2001, 42; Ensign, Nohfuhmpuh 2000, 33.\n8. Sihm mahtuh lal Mary Lois Walker Morris (kapi oasr sel Linda Kjar Burton).\n9. Liye David A. Bednar, “The Atonement and the Journey of Mortality,” Liahona, Eprel 2012, 12–19; Ensign, Eprel 2012, 40–47.\n13. David A. Bednar, Liahona, Eprel 2012, 14; Ensign, Eprel 2012, 42.\n14. Dallin H. Oaks, “Love and Law,” Liahona ac Ensign, Nohfuhmpuh 2009, 26.\n15. Dieter F. Uchtdorf, “You Are My Hands,” Liahona ac Ensign, Mei 2010, 69.\n16. Liye Alma 5:12–14.\n17. Liye Mosiah 3:3.\n18. Liye Mosiah 4:1–3.\n19. Liye Mosiah 5:2–5.\n21. Liye David A. Bednar, Liahona, Eprel 2012, 12–19; Ensign, Eprel 2012, 40–47.\n22. Liye Dallin H. Oaks, Liahona ac Ensign, Nohfuhmpuh 2009, 26.\n23. Jeremiah 31:33; ahkuhtweyac wo ituckyang.\nKahs KosraeAmerican Sign Language (ASL)Bahasa IndonesiaCebuanoČeskyDeutschEestiEnglishEspañolFaka-tongaFrançaisGagana SamoaItalianoKahs KosraeKahs KosraeKajin MajōlKreyòl AyisyenLingálaMagyarMalagasyNederlandsNorskPalauanPolskiPortuguêsReo TahitiShqipSlovenčinaSuomiSvenskaTagalogThin Nu Wa'abTiếng ViệtVosa vakavitiБългарскиМонголРусскийУкраїнськаՀայերենພາສາລາວ한국어中文日本語


Luo Tokosra 13 - BIBLE MUTAL\nLuo Tokosra 13\n1In yac aklongoul tolu ma Joash wen natul Ahaziah el tokosra lun Judah, Jehoahaz wen natul Jehu el tokosrala lun Israel, ac el leum in Samaria ke yac singoul itkosr.\n2El oana Jeroboam su tokosra meet lukel, in oru ma koluk lain LEUM GOD, ac kolla mwet Israel in oru ma koluk, ac el tiana fuhleak ouiya koluk lal inge.\n3Ouinge LEUM GOD El kasrkusrak sin mwet Israel, ac El lela Tokosra Hazael lun Syria ac Benhadad, wen natul, in kutangla Israel pacl na pus.\n4Na Jehoahaz el pre nu sin LEUM GOD, ac ke LEUM GOD El liye lah tokosra lun Syria el arulana akkeokye mwet Israel, na El topuk pre lal.\n5LEUM GOD El supwala sie mwet kol nu sin mwet Israel in aksukosokyalosla liki mwet Syria. Ouinge mwet Israel muta in misla oana meet.\n6Tusruktu elos tiana fuhleak luman ma koluk su Tokosra Jeroboam el tuh kololosla in oru, a elos srakna oru ma koluk inge, ac ma sruloala ke god mutan Asherah srakna oan in Samaria.\n7Wangin un mwet mweun lula lal Jehoahaz sayen mwet kasrusr fin horse lumngaul, chariot singoul, ac singoul tausin mwet mweun ma fahsrna, mweyen tokosra Syria el kunausla inkaiyalos, ac longolosi oana kutkut uh.\n8Ma nukewa saya ma Jehoahaz el orala, ac orekma pulaik lal, simla oasr in Sramsram Matu Ke Tokosra Lun Israel.\n9El misa ac pukpuki Samaria, ac Jehoash wen natul, el aolul in tokosra.\n10In yac aktolngoul itkosr ke pacl in leum lal Tokosra Joash in Judah, Jehoash wen natul Jehoahaz el tokosrala lun Israel, ac el leum in Samaria ke yac singoul onkosr.\n11El oayapa oru ma koluk lain LEUM GOD ac fahsr tukun srikasrak koluk lal Tokosra Jeroboam su kolla mwet Israel nu ke ma koluk.\n12Ma nukewa saya ma Jehoash el orala, weang pulaik lal ke el mweun lainul Tokosra Amaziah lun Judah, simla oasr in Sramsram Matu Ke Tokosra Lun Israel.\n13Jehoash el misa ac pukpuki inkulyuk lun tokosra in Samaria, ac Jeroboam Akluo, wen natul, el aolul in tokosra.\n14Mwet palu Elisha el mas ke sie mas keok ma el ac tia kwela kac, ac ke el apkuran in misa Tokosra Jehoash lun Israel el som in yorol. El tung ac fahk, “Papa, Papa! Kom pa mwet se ma ku oemeet in loangela Israel!”\n15Elisha el sapkin nu sel, “Use sie mwe pisr an ac kutu osra in pisr nu kac.” Jehoash el use ma inge,\n16na Elisha el fahk nu sel elan akola in pisrik. Ac tokosra el oru oana ma fwack nu sel, na Elisha el filiya paol fin paol tokosra.\n17Na tokosra el ikasla winto se ma oan nget nu Syria, oana ma mwet palu sac fahk nu sel. Elisha el sap, “Pusrukla pisr an!” In pacl se na ma tokosra el pusrukla osra in pisr soko ah, na mwet palu sac fahk, “Kom pa osra in pisr soko nutin LEUM GOD su El ac fah sang in kutangla Syria. Kom ac fah mweuni mwet Syria in acn Aphek nwe ke kom kutangulosla.”\n18Na Elisha el fahk nu sel tokosra elan eis osra in pisr lula ac sang sringilya infohk ah, ac tokosra el sringilya infohk ah pacl tolu, na el tui.\n19Ma se inge oru Elisha el kasrkusrak ac fahk nu sel tokosra, “Kom ku tia sringilya pacl limekosr ku onkosr, kom lukun kutangla na pwaye acn Syria, a inge kom ac kutangla pacl tolu na.”\n20Elisha el misa ac pukpuki. Meet liki infulwen yac nukewa, un mwet Moab ac utyak in orek lokoalok in acn Israel.\n21Sie pacl ah, pukmas se orek na liyeyukyak sie un mwet lokoalok inge. Mwet ah sisla mwet se ma misa ah nu in luf kial Elisha ac kaingla. Pacl se na mano sac pusralla sri kacl Elisha ah, na mwet sac moulyak ac tuyak.\n22Tokosra Hazael lun Syria el akkeokye mwet Israel in pacl in leum lal Jehoahaz nufon,\n23tusruktu LEUM GOD El kulang ac pakoten nu selos. El tia lela in kunausyukla elos, a El kasrelos ke sripen wuleang lal nu sel Abraham, Isaac, ac Jacob. El tiana mulkunla mwet lal.\n24Ke Tokosra Hazael lun Syria el misa, na Benhadad wen natul, el tokosrala.\n25Na Tokosra Jehoash lun Israel el kutangulla Benhadad pacl tolu, ac sifilpa folokonma siti nukewa ma Benhadad el tuh sruokya ke pacl in leum lal Jehoahaz, papa tumal Jehoash.\n< Luo Tokosra 12\nLuo Tokosra 14 >


BIBLE MUTAL SIE SAMUEL 5\n☰ SIE SAMUEL 5 ◀ ▶\nTuptup In Wuleang Inmasrlon Mwet Philistia\n1 Tukun mwet Philistia sruokya Tuptup in Wuleang elos usla liki acn Ebenezer nu Ashdod, siti selos sifacna. 2 Elos usak nu in tempul lun god Dagon, ac filiya sisken ma sruloala se kacl sifacna. 3 Ke mwet Ashdod elos toang tukakek in lutu tok ah, elos liye tuh ma sruloala kacl Dagon putatla oankiyuki ye mutun Tuptup in Wuleang lun LEUM GOD. Na elos srukak ma sruloala sac ac sifilpa folokonak nu yen se oan we ah. 4 Toang in lutu tok ah, elos sifilpa liye tuh ma sruloala sac putatla ac oankiyuki ye mutun Tuptup in Wuleang. Pacl se inge sifa ac poun ma sruloala sac kipatla ac putatla oan ke mutunoa. Manol mukena oan sisken Tuptup in Wuleang. 5 (Ke sripa se inge, mwet tol lal Dagon, ku kutena mwet su utyak in alu nu sel in acn Ashdod, elos ac tupalot acn sac ac tia longya ye srungul uh. Ma inge orek na nwe misenge.)\n6 LEUM GOD El akkeokye mwet Ashdod arulana upa ac aksangengyalos. El sang kai nu selos ac oayapa mwet su muta raunelosla. El oru tuh in oasr mahlap in manolos. 7 Ac ke mwet Ashdod elos liye ma sikyak inge, elos fahk, “God lun Israel El akkeokye kut ac god lasr Dagon. Kut tia ku in lela Tuptup in Wuleang in oan paht yorosr.” 8 Ouinge elos supwalik mwet in pangoneni tokosra limekosr lun mwet Philistia ac siyuk selos, “Mea kut ac oru ke Tuptup in Wuleang lun God lun Israel?”\nAc elos topuk ac fahk, “Usla nu Gath.” Na elos usla nu Gath, sie pac siti lun mwet Philistia. 9 Ac tukun elos usla Tuptup sac nu Gath, LEUM GOD El kai pac siti sac ac oru tuh mwet we in arulana fohsak. El akkeokyalos ke mahlap in manolos — sikyak nu sin mwet nukewa in siti sac, mwet matu oayapa mwet fusr. 10 Ke ma inge elos supwala Tuptup in Wuleang nu Ekron, sie pac siti lun mwet Philistia. Na ke pacl se sun acn se inge, mwet we elos wowoyak ac fahk, “Elos use Tuptup in Wuleang lun God lun Israel in tuh unikutla!” 11 Na mwet inge sifilpa supwala mwet in pangonma tokosra limekosr lun mwet Philistia ac fahk, “Folokunla Tuptup in Wuleang lun God lun Israel nu in acn se sifacna, tuh in tia unikutla ac sou lasr.” Mwet nukewa in siti sac arulana fohsak mweyen upana kaiyuk lun God nu selos. 12 Finne elos su tiana misa, oasr mahlap sikyak in manolos ac elos pang nu sin god lalos ac kwafe tuh elos in kasrelos.


Yac Kuht Etuh Ma Oasr Yohrohsr? - Sel Carole M. Stephens\nohktohpa 2013 | Yac Kuht Etuh Ma Oasr Yohrohsr?\nYac Kuht Etuh Ma Oasr Yohrohsr?\nSel Carole M. Stephens\nMwet in Kahsruh Se Met ke Prestuhnsi Luhlahp luhn Rilif Sosaiti\nAkwuck ac wuhlweacng inge ke pristut lwelah kuht in eis mwe insewowo nuh kwewa ma uliyucklac nuh sesr sin God, ma kuh in sikyak ke srihpen Iwaclah luhn Mwet Lahngo.\nKe “Sucu: Sie Mwe Fahkwack nuh fin Facluh,” Prestuhnsi Se Met ac U luhn Mwet Sap Singucul Luo fahkwack: “Mwet nuh kwewa—mukul ac muhtwacn—oreklac ke luhman God. Kais sie pa tuhlihk mukul nguhn ac tuhlihk muhtwacn nguhn wolacna nuhtin pahpah ac ninac inkuhsrao, ac, kais sie eis luhman God ac in kuh in oacna God.”1 In sun ma inge, kais sie mukul ac muhtwacn nuhtin God enenuh akwuck ac wuhlweacng luhn pristut.\nKuht enenuh pacptais. Ke kuht tili otyak nuh ke kof luhn pacptais, kuht olwelah in eis inen Kraist yohrohsr, Esamuhl pacl nuh kwewa, karihngihn masap Lal, ac Kuhlwacnsapuhl nuh ke sahflah, na kuht kuh in eis Nguhn Lal in oasr yohrohsr pacl nuh kwewa.2\nKuht enenuh mwe sang luhn Nguhn Muhtahl. Ke akwuck se ingacn, oasr lwelah lasr nuh ke wi luhn Nguhn pacl nuh kwewa. Prestuhn Wilford Woodruff el luti: “Kais sie mukul kuh muhtwacn suc tuh utyak nuh in alu luhn God uh ac tuh pacptaislac ke ahknwacsnwacsyeyuck luhn ma koluk uh el lwelahyuck nuh ke eisyacn fwackyuck, lwelahyuck nuh ke Nguhn luhn God, in kahsrwelos ke orekma lalos, ke karihngihn lalos nuh sin tuhlihk nahtuhlos, ke kahsruh nuh sin tuhlihk nahtuhlos ac mwet suc elos pahngonyuck in karihngihn. Nguhn Muhtahl el tiac ma nuh sin mukul, kuh nuh sin mwet sap ac mwet pahluh; el ma nuh sin mukul ac muhtwacn oaru nuh kwewa, ac nuh sin tuhlihk nuh kwewa suc fal matwacl in eis wosasuc luhn Kraist.”3\nKuht enenuh in eis mwe sang muhtahl luhn tempuhl. Elder M. Russell Ballard el fahk: “Ke mukul ac muhtwacn som nuh tempuhl, ituckyang nuh selos kwewa mwe sang luhn kuh se pacna, suc ke kahs sahyac pa kuh luhn pristut. … Mwe sang muhtahl pa mwe sang luhn kuh.”4\nKuht enenuh akwuck luhn siliyac, ma kol kuht nuh ke moul ma pahtpaht, ac pa mwe sang ma yohk emet luhn God.5 Akwuck se inge luhn pristut kuh in eisyuck sin mukul ac muhtwacn tuhkweni muhkwena. Elder Russell M. Nelson el luti, “Wal luhn pristut fohlohkihnyuckyak sucu in muh kuh in siliyucklac nuh ke ma pahtpaht.”6\nKuht enenuh pacl sukohsohk in ahksasucye wuhlweacng lasr kais sie wik ke kuht ipeis kuhfa luhn Leum. Mwet pahluh ac mwet sap luhn Lwen-sahflah elos luti lah ke kuht ipeis ke kuhfa luhn Leum ke ohiyac suwohs, kuht tiac ahksasucye wuhlweacng lasr ke pacptais muhkwena tuhsruhktuh “wuhlweacng nuh kwewa kuht oraclah tari yurin Leum.”7\nAkwuck ac wuhlweacng inge ke pristut lwelah kuht in eis mwe insewowo nuh kwewa ma uliyucklac nuh sesr sin God, ma kuh in sikyak ke srihpen Iwaclah luhn Mwet Lahngo. Elos sang kuh nuh sin mukul ac muhtwacn nuhtin God, kuh luhn God,8 ac use nuh sesr ohiyac ma kuht kuh in eis moul ma pahtpaht—in fohlohk nuh ye muhtuhn God ac moul Yohrohl ke sucu ma pahtpaht Lal.\nKuhtuh pacl somlah ah nga som yurin mwet kol luhn pristut in som muhtwacta ke lohm sin muhtwacn ahkosr fin acn Honduras. Tahmtahel inge ac sucu lalos enenuh ki ac wal luhn pristut, akwuck ac wuhlweacng luhn pristut, ac kuh ac mwe insewowo luhn pristut.\nKuht ohsun nuh sin muhtwacn se suc pahyuck ac oasr tuhlihk kahto luo nahtuhl. El oaru ac mukwikwi ke Alu, ac el luti tuhlihk nahtuhl in sulaclah ma pwacye. Mukul tuhmwacl el tahpuhk el ke mukwikwi lal ke Alu, tuhsruhktuh el tiac mempucr. Sucu lalos uh fokoko, tuhsruhk in eis yohk kuh likina met, elos enenuh kuhtuh pac mwe insewowo luhn pristut. Elos enenuh pahpah se suc eis akwuck luhn pacptais ac mwe sang luhn Nguhn Muhtahl in lwelah pristut in ahkkweyeyucklac nuh sel. Elos enenuh kuh luhn pristut ma tuhkuh ke mwe sang muhtahl ac siliyac.\nMuhtwacta se ahkluo lasr ma nuh ke lohm sin muhtwacn luo, muhtwacn ke luhlahlfongi kuh. Sie selos oasr mukul nahtuhl suc ahkolah nuh ke misin. Tahmtahel sahyac el eis ahkkweyeyuck ke cancer. Ke pacl upac ac ahsor, elos esam Iwaclah luhn Mwet Lahngo ac sesseslah ke luhlahlfongi ac finsrak. Elos kwewana enenuh mwe insewowo ac kuh sahyac ma tuhkuh ke akwuck luhn tempuhl. Kuht ahkkweyaclos in wi misineri tok se ke lohm selos in ahkolah in eis akwuck se ingacn.\nMuhtwacta sahflah lasr ah oasr ke lohm luhn tahmtahel suc mukul tuhmwacl tuhfahna misac ke ongaiyac. Mempucr sasuc ke Alu, el tiac kahlwem lah el kuh in eis mwe sang muhtahl lal sifacna ac siliyucklac nuh sin mukul tuhmwacl. Ke kuht lotwel lah mwe insewowo inge kuh in tuhkuh nuh sel ac mukul tuhmwacl suc misac, el sesseslah ke finsrak. In etuh muh ke akwuck ac wuhlweacng luhn tempuhl sucu lal kuh in siliyucklac tuhkweni, oasr luhlahlfongi ac oaru yohrohl in ohsun nuh ke mwe upac ma soenna tuhkuh.\nTuhlihk mukul nuhtin muhtwacn katinmas se inge ahkolah ingena in eis Pristut Aaronic. Ahkkweyeyuck lal ac fah ahkinsewowoyacl ac sucu lal. Ac oasr mwet sruok pristut ke lohm selos.\nKe lohm tolu inge kuht ohsun nuh kac, mwel kol lahlmwetmwet ke pristut siyuck kais sie tahmtahel el fin eis mwe insewowo luhn pristut. Kais sie pacl top pa mo. Kais sie tahmtahel siyuck ac eis mwe insewowo luhn pristut ke lwen se ingacn. Kais sie tuhng ke el sang kuloh ke ahkkweyeyuck, kolyuck, ac moklweyuck ma tuhkuh sin Pahpah tuhmwaclos Inkuhsrao sin mwet nwacsnwacs ke pristut.\nTahmtahel inge mokle yuc. Elos ahkkahlwemye efahl nuh sin God ac kuh ac wal Lal. Nga kuloh pac ke mwet kol luhn pristut suc som muhtwacta ke lohm inge yuruk. Ke kuht som liki kais sie lohm, kuht tuhkweni sramsram ke ohiyac ma kuht kuh in kahsruh sucu inge eis akwuck elos enenuh in fahsr ke inkacnek luhn wuhlweacng ac ahkfokokoye lohm selos.\nOasr mwe enenuh yohk mihsenge nuh sin mukul ac muhtwacn in ahkyohkye suhnak nuh sin sie sin sie oacna mukul ac muhtwacn nuhtin God ac efahl nuh sin Pahpah tuhmasr Inkuhsrao ac pristut Lal—kuh ac wal Lal.\nOasr plwacn Lal kacsr, ac ke kuht orekmakihn luhlahlfongi lasr ac luhlahlfongi ke plwacn Lal, efahl lasr nuh Sel ac kuh ac wal luhn pristut Lal fah ahkfokokoyeyucklac.\nKe mwe luti luhn mwet kol nuh facluh ke Ahkfokokoye Sucu ac Alu ke Pristut, kuht etwaclah muh tahmtahel suc wacngihn mwet sruok pristut ke lohm selos tiac enenuh in puhla muhkuh. Elos ahkinsewowoyeyuck ac ahkfokokoyeyuck ke akwuck elos eis ac wuhlweacng elos karihngihn. Elos tiac enenuh in tahfuh luo in sang kahsruh ke kahsruh enenweyuck. Elder M. Russell Ballard el luti muh muhtwacn nuh kwewa ke Alu enenuh in etuh lah oasr pisap lal, prestuhn luhn u luhn elder, mwet luti ke lohm, ac kuhtuh pac mwet sruok pristut suc nwacsnwacslah suc el kuh in siyuck in tuhkuh nuh lohm sel in kahsrwel ac, oacna Tahmtahel Rosemary M. Wixom el fahk, in “sang mwe insewowo se.”9\nElder Ballard el oacyacpac luti: “Pahpah tuhmasr Inkuhsrao el kuhlwacng ke kuh Lal. Mukul nuh kwewa ac muhtwacn nuh kwewa kuh in eis kuh se inge in kahsruh ke moul lasr sifacna. Mwet nuh kwewa suc oraclah wuhlweacng muhtahl yurin Leum ac suc ahkfuhlwactye wuhlweacng ingacn kuh in eis fwackyuck sifacna, in ahkinsewowoyeyucklac ke orekma luhn lihpufacn, [ac] aetuhi yurin God.”10\nKuht nohfohn enenuh sie sin sie. Tuhlihk mukul nuhtin God enenuh tuhlihk muhtwacn nuhtin God, ac tuhlihk muhtwacn nuhtin God enenuh tuhlihk mukul nuhtin God.\nOasr mwe sang siena ac kuh siena sesr. Sie Mwet Corinth sapta 12 sramsram ke mwe enenuh luhn mukul ac muhtwacn nuhtin God, kais sie sesr, in ahkfalye kunohkohn lasr oacna plwacn luhn Leum kuht in muh kuh in ahkinsewowoyucklac.11\nMukul nuhtin God, kowos etuh suc kowos an? Kuh kowos etuh ma lowos? Kowos nwacsnwacs in orekmakihn pristut ac eis kuh ac mwe insewowo luhn pristut? Kuh kowos ahkfalye kunohkohn lowos in ahkfokokoye lohm uh ke pahpah, pahpah mahtuh, mukul nahtuh, mukul wiyac, ac uncle? Kuh kowos ahkfuhlwactye muhtwacn uh, ohiyacn muhtwacn, ac ohiyacn ninac?\nMuhtwacn nuhtin God, kuht etuh suc kowos an? Kuht etuh ma oasr yohrohsr? Kuht nwacsnwacs in eis kuh ac mwe insewowo luhn pristut? Kuht eis mwe sang ituckoht nuh sesr ke kuloh, kuhlwacng, ac suhnak? Kuh kuht ahkfalye kunohkohn lasr in ahkfokokoye lohm uh ke ninac, ninac mahtuh, muhtwacn nahtuh, muhtwacn wiyac, ac aunt? Kuh kuht ahkfuhlwactye mukul uh, ohiyacn mukul, ac ohiyacn pahpah?\nKe mukul ac ninac wuhlweacng nahtuh, oasr luhlahlfongi nuh sin Pahpah tuhmasr Inkuhsrao ac plwacn ma pahtpaht Lal kacsr? Oasr luhlahlfongi nuh sin Jisus Kraist ac Iwaclah Lal? Yac kuht luhlahlfongi lah oasr ohiyac ac ma pahtpaht sesr? Ac ke kuh lasr in ohsun ma pahtpaht inge ac eis ma nohfohn ma oasr yurin Pahpah,12 yac kuht kahlwem yohk srihpaciyacn eisyacn akwuck luhn pristut inge ac oraclah, karihngihn, ac ahksasucye wuhlweacng lasr yurin Leum?\nKuht mukul ac muhtwacn nguhn nuhtin pahpah ac ninac inkuhsrao, ke sie ohiyac ac moul tok muhtahl. Mwet Lahngo lasr, Jisus Kraist, El luhngse kuht fal in sang moul Lal kacsr. Iwaclah Lal oruh in oasr inkacnek kuht kuh in fahsr kac nuh ke lohm sesr inkuhsrao ke akwuck ac wuhlweacng luhn pristut.\nAkwuck ac wuhlweacng luhn pristut inge tuh fohlohkihnyuckyak nuh facluh sin Mwet Pahluh Joseph Smith, ac mihsenge Prestuhn Thomas S. Monson el sruok ki nuh kwewa luhn pristut fin facluh.\nElder D. Todd Christofferson el luti: “Ke Alu luhn Jisus Kraist luhn Mwet Luhlahlfongi ke Lwen-sahflah uh konweyuckyak wal luhn pristut in oruh akwuck suc ma kuht kuh in utyak nuh ke olwelah kapihr yurin Pahpah tuhmwacsr Inkuhsrao ke inen Wen Muhtahl Nahtuhl. … God el ac fah karihngihn olwelah Lal nuh sum ke kom ahkfuhlwactye wuhlweacng lom Yohrohl.”13\nKe ma inge nga fahkwack ke inen Jisus Kraist, amen.\nFakpahp ac Inse Puhsisacl\nNgwetoht nuh Met ac Luhlahlfongi\nSel Elder Edward Dube\n“Sucu: Sie Mwe Fahkwack nuh fin Facluh,” Ensign kuh Liahona, Nohfuhmpuh 2010, 129.\nLiye Moroni 4:3; 6:3.\nM. Russell Ballard, “Let Us Think Straight” (sramsram ke Brigham Young University Education Week, Ohkohs 20, 2013); speeches.byu.edu.\nLiye Doctrine and Covenants 14:7, liye pac Doctrine and Covenants 131:1–4.\nRussell M. Nelson, “Nurturing Marriage,” Ensign or Liahona, Mei 2006, 37, kuh ke Daughters in My Kingdom: The History and Work of Relief Society (2011), 134.\nDelbert L. Stapley, ke Conference Report, Ohktohpa 1965, 14; fwack ke L. Tom Perry, “As Now We Take the Sacrament,” Ensign kuh Liahona, Mei 2006, 41; oacyacpac liye Teachings of Gordon B. Hinckley (1997), 561; The Teachings of Spencer W. Kimball, ed. Edward L. Kimball (1982), 220.\nLiye Doctrine and Covenants 109:22.\nLiye M. Russell Ballard ac Rosemary M. Wixom, “Blessings of the Priesthood in Every Home,” ke Strengthening the Family and the Church through the Priesthood (worldwide leadership training, 2013); lds.org/broadcasts.\nOacyacpac liye Doctrine and Covenants 46:9, 12.\nLiye Doctrine and Covenants 84:38.\nD. Todd Christofferson, “The Power of Covenants,” Ensign or Liahona, Mei 2009, 22.\nKuh Nga Luhlahlfongi?\nMwe Insewowo luhn Tempuhl\nPlwacn in Engan


BIBLE MUTAL LUO CHRONICLE 15\n☰ LUO CHRONICLE 15 ◀ ▶\nOakwuk Sasu Lal Tokosra Asa\n1 Ngun lun God tuku nu facl Azariah wen natul Oded, 2 ac el som in osun nu sel Tokosra Asa. El pangla nu yorol ac fahk, “Tokosra Asa, ac kowos mwet Judah ac mwet Benjamin nukewa, lohng ma nga ac fahk uh! LEUM GOD El wi kowos ke lusen pacl kowos welul. Kowos fin sokol, El ac lela kowos in konalak. A kowos fin forla lukel, El ac fah ngetla liki kowos. 3 In pacl na loeloes se, mwet Israel elos tuh moul sayen God pwaye, ac wangin mwet tol in lotelos, ac wangin pac ma sap yorolos. 4 Tusruktu ke pacl oasr mwe lokoalok nu selos, na elos forla nu sin LEUM GOD lun Israel. Elos sokol ac elos konalak. 5 In len ingo wangin mwet ku in forot forma ac wangin ma sikyak nu selos, mweyen oasr mwe ongoiya ac lokoalok sikyak in acn nukewa. 6 Kais sie mutunfacl akkeokye mutunfacl saya, ac kais sie siti akkeokye siti saya, mweyen God El sang mwe ongoiya ac mwe asor nu faclos. 7 Tusruktu kowos in ku na ac tia fuhleak. Ac fah oasr lacnen orekma lowos.”\n8 Ke Asa el lohng kas in palu ma Azariah wen natul Oded el fahk inge, kui nunkal. Na el kunausla ma sruloala nukewa in acn Judah ac Benjamin, oayapa ma sruloala nukewa in siti ma el sruokya infulan eol Ephraim. El oayapa aksasuyela loang lun LEUM GOD ma oan in kalkal in Tempul.\n9 Pukanten mwet welulang Asa su tuku Ephraim, Manasseh, ac Simeon me ac inge elos muta in tokosrai lal, mweyen elos liye lah LEUM GOD El welul. Asa el pangoneni mwet inge nukewa, wi mwet Judah ac mwet Benjamin. 10 Elos tukeni nu Jerusalem in malem se aktolu in yac aksingoul limekosr ma Asa el tokosra. 11 In len sac elos orek kisa nu sin LEUM GOD ke ma wap ma elos use ke elos foloko liki mweun. Oasr cow itfoko ac tausin itkosr ke sheep. 12 Elos orala sie wulela ac elos insesela kac mu elos ac alu na nu sin LEUM GOD lun papa tumalos ke insialos ac ngunalos kewa. 13 Kutena mwet sin mwet fusr ku mwet matu, mukul ku mutan, su tia alu nu sel, ac fah anwuki. 14 Elos orala fulahk ku lalos ke pusra lulap Inen LEUM GOD lah elos ac karinganang na wulela se inge. Na elos sasa ac ukya mwe ukuk. 15 Mwet Judah nukewa elos engan ke sripen elos tuh orala wulela se inge ke insialos kewa. Elos insewowo in alu nu sin LEUM GOD, ac El insewowo selos ac sang tuh in oasr misla inmasrlolos ac mwet nukewa su muta raunelosla.\n16 Tokosra Asa el eisla wal lun kasra lukel Maacah, nina matu kial, mweyen el tuh orala sie ma sruloala fohkfok ke god mutan se pangpang Asherah.* Asa el pakiya ma sruloala sac ac pakpukiya ac furreak Infahlfal Kidron. 17 Asa el ne tia kunausla nufon nien alu lun mwet pegan in facl sel, tusruktu el oaru na nu sin LEUM GOD in moul lal nufon. 18 Ma nukewa ma Abijah, papa tumal, el tuh kisakunang nu sin God, Asa el likiya nufon in Tempul, weang pac ma orek ke gold ac silver ma el sifacna kisakunang. 19 Wanginla mweun nwe ke sun yac aktolngoul limekosr in pacl el tokosra.\n* 15:16 Asherah: In pacl sac, oasr mwet nunku mu god mutan se inge ku in oru mutan in eslap.


Ezekiel 47 - BIBLE MUTAL\n1Na mukul sac pwenyu folokla nu ke nien utyak nu ke Tempul. Oasr kof ye nien utyak uh ac soror nu kutulap, acn ma Tempul uh nget nu we. Kof uh soror ut ye tafunyen nu eir ke Tempul, ac alukela layen eir ke loang uh.\n2Na mwet sac usyula liki acn Tempul uh oan we ut ke mutunpot epang ah, ac raunyak nwe ke kut sun mutunpot nu kutulap. Oasr infacl srisrik soko sororma ke layen nu eir ke mutunpot uh.\n3Mukul sac oatui fahla layen nu kutulap, ac srikeya yact lumfoko onngoul ke mwe srikasrak natul, na el sap nga in fahla infacl uh lac. Loaliyen kof insac oanna e ke pukun niuk.\n4Na el sifilpa srikeya yact lumfoko onngoul nu ten liki acn se el srikeya meet ah, ac el sap nga in fahla infacl uh lac. Loaliyen kof uh insac oan ke intik. El sifilpa srikeya yact lumfoko onngoul nu ten, ac sap nga in fahla infacl uh lac. Loaliyen kof uh insac oasr e ke infulwuk.\n5El sifil srikeya yact lumfoko onngoul nu kutulap, na kof uh arulana loal. Nga tia ku in fahla nu layen ah, sayen kofkof na.\n6Na el fahk nu sik, “Kom, mwet sukawil moul la, tuni ma inge akwoya.” Na mwet sac folokinyula nu pe infacl ah,\n7ac ke nga sun acn we, nga liye lah arulana pukanten sak oan pe infacl lac lac.\n8Na el fahk nu sik, “Kof se inge soror sasla facl se inge nu kutulap, nwe ke sun Infahlfal Jordan ac som nwe ke Meoa Misa. Ke pacl se ac sun Meoa Misa uh el ac ekulla kifinte we uh nu ke kofonot.\n9Yen nukewa ma infacl soko inge ac soror nu we uh, ac oasr kain in kosro ac kain in ik puspis we. Infacl soko inge ac aklosye kof in Meoa Misa, ac yen nukewa el soror we uh ac fah sang moul nu ke ma nukewa.\n10Mutawauk ke unon in kof Engedi som na nwe ke unon in kof Eneglaim, ac fah oasr mwet patur weacn uh, ac elos ac fah asroelik nwek natulos in oayuk. Ac fah pus kain in ik we, oana pusiyen kain in ik ke Meoa Mediterranean.\n11Tusruktu kof ma oan yen furarrar, ac inlulu weacn uh, ac tia wi ekla nu ke kofonot. Kof inge ac oanna mwe orek sohl.\n12Kain in sak nukewa ma oasr fahko kac ac fah kapak pe infacl uh kewa. Sra kac uh ac fah tiana uli, ac fahko kac ac fah tiana wanginla. Ac fah oasr fahko kac ke malem nukewa mweyen sak inge aksroksrokyeyuk ke kof ma sororma liki Tempul uh. Sak uh ac fah oswe fahko mwe mongo, ac sra kac uh ac orekmakinyuk in akkeye mas lun mwet uh.”\n13LEUM GOD Fulatlana El fahk, “Pa inge masrol ke facl Israel ma ac kitakatelik nu sin sruf singoul luo. Sruf lal Joseph ac eis ipin acn luo.\n14Nga tuh wulela na ku nu sin mwet matu lowos mu nga ac fah sang facl se inge lalos. Inge kowos in kitalik tuh in oana sie inmasrlon sruf nukewa.\n15“Masrol layen nu epang uh mutawauk sisken Meoa Mediterranean fahla nu kutulap nwe ke siti Hethlon, ac nu ke Innek In Utyak Nu Hamath, nu ke siti Zedad,\n16nu ke siti Berothah ac Sibraim (siti luo inge oan inmasrlon acn ma taranyuk sin Damascus ac acn Hamath), fahla nwe ke siti Ticon (su oan sisken acn Hauran).\n17Ouinge masrol nu epang uh som liki Meoa Mediterranean kutulapyak nwe ke siti Enon, su oan sisken Damascus ac Hamath layen nu epang.\n18“Masrol nu kutulap uh fahla nu eir liki sie acn inmasrlon acn Damascus ac acn Hauran, na Infacl Jordan pa orala masrol inmasrlon acn Israel layen roto, ac acn Gilead layen kutulap, nwe ke sun acn Tamar ke Meoa Misa.\n19“Masrol nu eir uh mutawauk Tamar fahla nu roto nwe ke sun acn se oasr kof we pangpang Kadesh Meribah, sifilpa utyak nu roto epang sisken masrol nu Egypt, ac som nwe ke Meoa Mediterranean.\n20“Masrol nu roto uh pa Meoa Mediterranean, utyak nu epang nwe ke acn se roto in Innek In Utyak Nu Hamath.\n21“Kowos in kitalik facl se inge inmasrlon sruf lowos an.\n22Ac fah ma na lowos nwe tok. Mwetsac su muta inmasrlowos, su oasr tulik isusyang nu selos in facl se inge, ac fah oasr pac ip lalos ke kowos ac kitalik acn uh. Ac fah orek elos oana mwet na pwaye lun Israel, ac elos ac fah wi pac susfa ke acn lalos oapana mwet in sruf lun Israel.\n23Kais sie mwetsac ac fah eis acn lal yurin sruf lun Israel ma el muta yoro. Nga, LEUM GOD Fulatlana, pa fahk ma inge.”


Joshua 18 - BIBLE MUTAL\n1Tukun elos eisla acn inge, mwet Israel nufon tukeni in acn Shiloh, ac tulokunak Lohm Nuknuk sin LEUM GOD in acn we.\n2Tusruktu itkosr sin sruf lun Israel soenna itukyang acn selos.\n3Ouinge Joshua el fahk nu sin mwet Israel, “Kowos ac soano nwe ngac in som eis acn ma LEUM GOD lun papa tomowos El sot lowos inge?\n4Supwama mwet tolu ke kais sie sruf, ac nga ac fah supwalosla elos in som liye acn inge nufon, ac sruloala luman acn su elos lungse tuh in ma lalos, na elos fah foloko nu yuruk.\n5Acn inge ac fah kitakatelik nu ke ip itkosr. Judah el ac fah eis layen nu eir tuh in ma lal, ac Joseph el ac fah eis layen nu epang.\n6Sruloala luman ipin acn itkosr inge ac use nu yuruk, ac nga ac fah aol kowos in susfa kac ye mutun LEUM GOD lasr.\n7Tusruktu, ac fah wangin ip lun mwet Levi inmasrlowos, mweyen orekma mutal lun LEUM GOD ac fah mwe usru lalos. A sruf lun Gad, Reuben, ac Manasseh Kutulap elos eis tari acn lalos layen kutulap in Infacl Jordan. Moses, mwet kulansap lun LEUM GOD, el tuh sang lalos.”\n8Meet liki mwet ah som in sruloala luman acn ingo, Joshua el fahk nu selos, “Kowos som nu in acn ingan nufon, sruloala, na kowos foloko nu yuruk. Na inge, in acn Shiloh, nga ac fah aol kowos in susfa ke acn ingan ye mutun LEUM GOD.”\n9Ouinge mwet ah som nu fin acn inge nufon ac sruloala ac kitalik nu ke ip itkosr wi inen kais sie siti we. Na elos folokla nu yorol Joshua ke nien aktuktuk Shiloh.\n10Na Joshua el kitalik acn uh nu sin sruf lula lun mwet Israel ke susfa ye mutun LEUM GOD in acn Shiloh.\n11Acn lun sou in sruf lal Benjamin pa itukyang emeet. Acn lalos ah oan inmasrlon acn lal Judah ac Joseph.\n12Masrol lalos layen nu epang mutawauk Infacl Jordan utyak ke acn oatu se epang in acn Jericho ac fahla roto lac nu fineol uh, ac utyak na nwe sun yen mwesis in Bethaven.\n13Na masrol an fahla nu ke acn oatui se eir in acn Luz (su pangpang pac Bethel), na fahla nu Ataroth Addar su oan fineol eir in Beth Horon Ten.\n14Na masrol sac kuhfla som nu layen eir liki siska roto ke fineol soko ah, ac fahla nu Kiriath Baal (ku Kiriath Jearim), su ma lun sruf lal Judah. Pa inge masrol nu roto.\n15Masrol layen nu eir ah mutawauk sisken acn Kiriath Jearim ac fahla sun unon in kof Nephtoah,\n16sifilpa oatui nu pe eol ma oan ngetang nu Infahlfal Hinnom su oan epang in Infahlfal Rephaim, fahla pac sasla Infahlfal Hinnom eir in pe eol Jebus nwe ke sun acn Enrogel.\n17Insac lac el kuhfwak nu epang, fahsryak nu in acn Enshemesh, som na nwe Geliloth su oan ngetang nu ke Innek In Utyak Nu Adummim, sifilpa oatula nu ke Eot lal Bohan (su wen natul Reuben),\n18ac fahla ut epang in mutun eol se ma ngetang nu Infahlfal Jordan, na oatula nu infahlfal ah.\n19Na masrol sac utyak we lac nwe ke acn oatu tafunyen epang in acn Beth Hoglah, ac safla inalok in Meoa Misa ke kapin Infacl Jordan. Pa inge masrol layen nu eir.\n20Infacl Jordan pa masrol nu kutulap. Pa inge masrol ma akilenya acn su itukyang nu sin sou in sruf lal Benjamin tuh in ma lalos.\n21Pa inge siti lun kais sie sou ke sruf lal Benjamin: Jericho, Beth Hoglah, Emek Keziz,\n24Chepharammoni, Ophni, ac Geba — siti singoul luo nufon, wi inkul nukewa ma raunela.\n25Oayapa Gibeon, Ramah, Beeroth,\n26Mizpah, Chephirah, Mozah,\n28Zela, Haeleph, siti lun Jebus (acn Jerusalem), Gibeah, ac Kiriath Jearim — siti singoul akosr nufon, wi inkul nukewa ma raunela. Pa inge acn ma itukyang nu sin sou in sruf lal Benjamin tuh in ma lalos.


Fakpahp ac Inse Puhsisacl - Ulisses Soares\nSel Elder Ulisses Soares\nKe Prestuhnsi luhn Mwet Itngucul\nTiac kalmacn fakpahp pa muhnahs, tuhsruhk kalmac pa in oruh elah wo ac kuhlwacng.\nMormon el luti lah tiac kuh in oasr luhlahlfongi ac finsrak luhn sie mwet, sahyacn na el fakpahp, ac inse puhsisacl.1 El tahfwelah lah fin wacngihn kain ohiyac inge, luhlahlfongi ac finsrak uh wacngihn srihpac, tuh wacngihn kuhtwena ma wo ye muhtuhn God, sahyacn na fakpahp ac inse puhsisacl.2\nFakpahp pa ohiyac luhn elos suc sahngweng sin God, suwohswohs, inse puhsisacl, kuh in lutiyuck, ac mong fihsrwacsr ke kweok.3 Elos suc sruokyac na ohiyac se inge uh pa insese in fahsr tukun Jisus Kraist, ac mongwaclos ohi, ahkostwen, ac kuh in lutiyuck.\nMwet Sap Paul el luti lah fakpahp pa sie fahko luhn Nguhn.4 Pwacnwacng, ke ma inge ac arulacna fihsrwacsr in sruokyac fin kuht moul ke Nguhn.5 Ac in moul ke Nguhn, ohiyacn moul lasr uh enenuh in ahkkahlwemye ohiyac suwohswohs ye muhtuhn Leum.\nKe kuht eis inen Kraist nuh facsr, motkweyuck tuh kuht in srihke in etahin ohiyac Lal ac ekuhllah ohiyacsr in oacna El ke kais sie lwen. Mwet Lahngo, El kai mwet tuhma lutlut Lal, fahk, “Kowos enenuh in suwohsna, oacna ke Pahpah tomowos inkuhsrao El suwohsna.”6 Kuht fin tuhkuh nuh yurin Kraist, sislah ma koluk nuh kwewa, ac luhngse God, na ke luhng kuhlwacng luhn Kraist pacl se ac fah tuhkuh ke kuht ac muh ahksuwohsyeyucklac Kacl.7\n“Ohiyac luhn Kraist pa mwe sang sin God. [Ohiyac inge] tuhkuh ke [kuht] orekmakihn suwohs sukohsohk in sulaclah [lasr] uh. … Ke sie kena in ahkenganye God, [kuht enenuh in] akihlen muhnahs [lasr] ac in insese ac rahrah in wolac.”8\nFakpahp uh yohk srihpac nuh sesr in eklac oacna Kraist. Fin wacngihn fakpahp kuht ac tiac kuh in orwaclah ma wo yohk srihpac sahyac. Tiac kalmacn fakpahp pa muhnahs, tuhsruhk kalmac pa in oruh elah wo ac kuhlwacng, ahkkahlwemye kuh, mihs, ohiyac wo lom sifacna, ac sifacna kutong kom.\nFakpahp pa sie sin ohiyac yohk ke moul luhn Mwet Lahngo. El Sifacna luti mwet tuhma lutlut Lal, “Lutlut Sihk; tuh Nga fakpahp ac inse puhsisacl.”9\nKuht insewowo in isuslac ke fihtac luhn fakpahp lun insiyacsr. Kuht enenuh in kahlwem kac lah tiacna fihsracsr in yukui ac karihngihn fihtac soko uh kena kihtin pacl tuhsruhk ke puhlan pacl se. Kraist El siyuck sesr in “sruhkwack sahkseng [lasr],”10 kalmac pa enenuh se in lohacng ac kena pacl nuh kwewa.\nPrestuhn Lorenzo Snow, mwet pahluh ahklimekohsr ke lwen sahflah lasr uh, el luti, “ma kunacsr in srihke in suwohsna, … in wolac ke kais sie lwen, ac liye ma kuht oruh ke wik somlah ah ac oruh in wolac liki ke wik se inge; oruh ma uh in wolac mihsenge liki na kuht owraclah ekweah.”11 Na oruh se emet in fakpahpi pa in wolac ke lwen nuh kwewa. Kais sie lwen kuht enenuh in srihke in wolac liki lwen se met ah ke kuht ahkwot nuh met ke oruh se inge.\nPrestuhn Snow el tahfwelah:\n“Oasr kuhtuhsrihsrihk mukwikwi lahlfon lasr ac muhnahs lasr; kuht enenuh in srihke in kuhtanglah ma inge in sa, ac … enenuh in [oakiyac] puhla se inge ke insiyacn tuhlihk nahtuhsr … tuh elos in kuh in [elah] wo ye Muhtahl ke ohiyac sikyak nuh kwewa.\n“Fin sie mukul pahyuck kuh in wi muhtwacn kiyacl an muhta ke lwen se ac tiac akuhkuhin kuh tiac sekuhlwacng nuh sin kuhtwena mwet kuh tiac ahksuhpwacrye Nguhn luhn God … ; el arulacna suwohsna. Na lwelah elan srihke oacna ke lwen se tok an. Tuhsruhk sahp el puhtatlac in oruh ohinge ke lwen se tok ah, wacngihn kuhtwena srihpac ma oruh elan tiac kuhtanglah in oruh ke lwen ahktolu.”12\nKe akihlenyacn insacnweacng ac muhtweng lasr, Leum El fah use nuh sesr ma kuht tiac kuh in sruokyac ke srihpen sesuwohs lasr ac muhnahs luhn mwet.\nSie pac oruh yohk srihpac in fakpahpi uh pa in lotwelah in kutong mongohsr. Ke srihpen ohiyacn mwet uh oasr in kuht kais sie ac ke srihpen kuht muhta ke sie facl ma sesseslah ke ma toasr, kutongyacn mongohsr kuh in pa sie mwe srihkeyuck ke moul lasr uh. Motko ke kihtin pacl lah kom mukwikwi fuhkah ke mwet se tiacna ahkos kena se lom ke pacl se na ma kom kena an. Fuhkah ke mwet uh tiac insese ke nuhnak lom an, finne ke kom etuh na pwacye lah nuhnak ingacn ac ahkwoyaclah elyah uh? Meac top lom ke mwet se ahkkolukye kom, suhfan orekma lom, kuh sekuhlwacng ke srihpen elos srihnglac? Ke pacl inge ac ke ohiyac upac sahyac, kuht enenuh in lotwelah in kutong mongohsr ac ahkkahlwemye ma kuht puhla uh ke mongfihsrwacsr ac kwacfe ohi. Ma inge yohk srihpac emet ke lohm sesr uh ac ke mukwikwi lasr yurin mukul kuh muhtwacn ma pahtpaht kiyacsr. Ke lusen yac 31 ma nga pahyuck nuh sin sweetheart se luhk, el kwacna use nuh sihk mwe acsmak ohi ke ma se inge ke kuht puhlakihn ma upac luhn moul.\nInmahsrlon mwe luti sukokyak ke Lwacta Ahkluo lal nuh sel Timothy, Mwet Sap Paul el fahk:\n“Ac mwet kuhlwacnsap luhn Leum uh tiac fal … in akuhkuhin; a elan kuhlwacng nuh sin mwet nuh kwewa, … in luti wo, ac mongfihsrwacsr,\n“Elan mongfihsrwacsr ke pacl el ahksuwohsye mwet lain nuh sel; sahp God El ac sang pacl wo nuh selos elos in auliyak ac etuh ma pwacye;\n“Ac tohkoh elos fah acsmaklac.”13\nKe kutongyacn mukwikwi lasr uh, in mihs ac ohi, ac kahingkihn fohs, kuht ac muhtwacack in fal in eis mwe sang luhn fakpahp. Prestuhn Henry B. Eyring el tuh fahk sie pacl ah “ke kuht karihngihn ke luhlahlfongi in kutong mongohsr ac kihlyac inse fuhlwact uh, Nguhn Muhtahl El sang insese Lal, ac uli ac olweacng muhtahl uh kuh in sikyak pwacye.”14\nSie pac oruh in eis fakpahp pa in puhsisacli. Leum El luti nuh sel Thomas B. Marsh kacl Mwet Pahluh Joseph Smith fahk lah el (Thomas B. Marsh), enenuh in inse puhsisacl na El fah kohlohl ke pahol, ac sang nuh sel top nuh ke pruhe lal.15\nNga luhlahlfongi muh elos muhkwena suc inse puhsisacl ac kuh in akihlen ac kahlwem ke top luhn Leum nuh ke pruhe lalos. Mwet inse puhsisacl uh kuh in lutiyuck, akihlen luhpan fungyang lalos nuh sin God ac kena in muhta ye kuh Lal. Mwet inse puhsisacl uh fakpahp ac elos kuh in mokle mwet sahyac in oruh oacna. Uli luhn God nuh sin mwet inse puhsisacl pa lah El ac fah kohlohlos ke paholos. Nga arulacna luhlahlfongi lah kuht ac kahingkihn inkacnek ma pwenkuhtlac liki inkacnek ma Leum El kena nuh sesr ac kahingkihn suhpwacr ke moul lasr uh kuht fin fahsr asrihkpolac sin Leum.\nSie sin mwe srihkasrak na kahto emet mihsenge ke fakpahp ma nga etuh kac uh pa kacl Tamuhlwel Moses Mahlangu. Welah se lal uh muhtwacwacack ke yac 1964, ke el tuh eis sie Puk luhn Mormon. El fwefwelac ke el riti puk se inge, tuhsruhk tiac ne ke na muhtuhn puhlan pacl se ke yac 1970 kuhtuh ah, el liyacack akucl luhn Alu ke Lwen-sahflah ke lohm luhlahp se fin acn Johannesburg, South Africa, ke el fahsr inkacnek ah. Tamuhlwel Mahlangu el lut ac utyak nuh lohm sac in lohlngohk pac ke Alu uh. Fwack nuh sel ke kuhlwacng lah el tiac kuh in wi toeni alu kuh pacptaislac ke srihpen masap luhn muhtuhnfacl ah tiac lwelah ke pacl sacn.\nTamuhlwel Mahlangu el inseselac ke wotlac ingacn ke fakpahp, inse puhsisacl, ac tiac srahngwesr, tuhsruhk el tiac tui in oasr kena yohk se in etwaclah yohk ke Alu uh. El siyuck sin mwet kol ke Alu ah elos fin kuh in ikacslah sie winto ke lohm alu ah ke toeni ke Sacnri elan muh kuh in muhta lihkihnihm ah ac lohng alu uh. Ke lusen yac pucspucs, Sucu ac kawuck lal tamuhlwel Mahlangu elos wi alu pacl nuh kwewa ke elos muhta lihkihnihm sisken winto ah ac lohng. Sie lwen ah ke yac 1980 tuh fwack nuh selos lah elos kuh in welah alu uh ac oacyacpac pacptaislac. Fuhkah wolacnaiyacn lwen sacn nuh sel Tamuhlwel Mahlangu.\nTohkoh Alu uh oakiyac pracns se ke inkucl sel ah fin acn Soweto. Ma inge sikyak muhkwena ke srihpen insacnweacng, puhlaik, ac oaru luhn mwet suc oacna Tamuhlwel Mahlangu suc muhtweng ke luhlahlfongi ke lusen yac pucspucs ke ohiyac sikyak upac.\nSie sin kawuck lal Tamuhlwel Mahlangu, suc tuh welah Alu uh ke pacl sacpacna, el sruhmuhn sramsram se inge nuh sihk ke nga muhtwactalah nuh ke stek Soweto. Ke sahflahiyacn sramsram lasr ah el apihsyucwi. Ke pacl sac, tamuhlwel ac tahmtahel, nga puhla oacna in muh nga apihsyucki ke po luhngse luhn Mwet Lahngo. Tamuhlwel se inge ahkkahlwemye ohiyacn fakpahp. Ke sie inse sesseslah ke ma wo ac kuloh yohk, el siyuck fin nga kuh in fahk nuh sel Prestuhn Thomas S. Monson luhpan kuloh ac insewowo lal ac mwet pucspucs sahyac ke oasr wosasuc pwacye in moul lalos uh. Mwe srihkasrak ke fakpahp lal Tamuhlwel Mahlangu ac kawuck lal ah pwacyena lah moklweack moul pucspucs in wolac—yohkna moul luhk uh.\nTamuhlwel ac tahmtahel, nga luhlahlfongi tuh Mwet Lahngo Jisus Kraist pa mwe srihkasrak yohk se emet ke fakpahp. Finne ke puhlan pacl sahflah ke moul in sukawihl Lal, ke tuhkahkyak ac sruhngwacyuck, El kweok us sahkseng Lal nuh Golgotha, ahksruhksruhkyeyuck ac koskosiyuck sin mwet lokoalok Lal, sisyucklac sin mwet pucspucs suc Etwacl ac liye ma usrnguck Lal, El srihpsrihpyak fin sahkseng soko.\nFinne tukun kweok upac luhn mahno, Leum El foracng nuh sin Pahpah Tuhmwacl ac fahk ke insiyacl nohfohn ke fakpahp ac inse puhsisacl: “Pahpah, nuhnak muhnahs nuh selos; tuh elos tiac etuh ma elos oruh.”16 Kraist El puhlakihn kweok upac luhn mahno ac nguhn, use nuh sesr pacl wo in ekuhllah ohiyacn nguhnasr ac eklac fakpahp oacna El.\nNga fahkwack mwe loh luhk lah Jisus Kraist pa Mwet Lahngo lasr. Nga fahkwack nuh suwos lah, kuloh ke luhngse Lal, kuht kuh in eklac. Kuht kuh in fihliyac tohkohsr muhnahs lasr. Kuht kuh in forlah liki ma mokleyuck koluk ke moul lasr uh, kutong kasrkuhsrak lasr uh, fakpahpi, ac kapkapwack ke ohiyac luhn Mwet Lahngo. El ahkkahlwemye nuh sesr inkacnek uh. El use nuh sesr mwe srihkasrak suwohs ac sapkihn kais sie sesr in oacna El. Suli Lal nuh sesr uh pa in fahsr Tohkohl, fahsr tukun mwe srihkasrak Lal, ac oacna El. Ke ma pwacye inge nga oruh fahkwack luhlahlfongi ke ine muhtahl Lal, Jisus Kraist, amen.\n1. Liye Moroni 7:43. 2. Liye Moroni 7:44. 3. Mwe Kol nuh ke Ma Suhmuhslah uh, “Meek, Meekness,” scriptures.lds.org. 4. Liye Galatians 5:22–23. 5. Liye Galatians 5:25. 6. Liye Mattu 5:48. 7. LiyeMoroni 10:32. 8. LiyePreach My Gospel: A Guide to Missionary Service (2004), 115. 9. Liye Mattu 11:29. 10. LiyeLuk 9:23. 11. Lorenzo Snow, ke Conference Report, Eprel 1898, 13. 12. Teachings of Presidents of the Church: Lorenzo Snow (2012), 100, 101. 13. Liye 2 Timothy 2:24–26. 14. Henry B. Eyring, “Families under Covenant,” Ensign or Liahona, Mei 2012, 65. 15. Liye Doctrine and Covenants 112:10. 16. Liye Luk 23:34. Ma se metMa se tohkoh an\nKahs KosraeAmerican Sign Language (ASL)Bahasa IndonesiaBahasa MalaysiaBislamaCebuanoČeskyDanskDeutschEestiEnglishEspañolFaka-tongaFiji HindiFrançaisGagana SamoaHmoobHrvatskiÍslenskaItalianoKahs KosraeKahs KosraeKajin MajōlKiribatiKiswahiliKreyòl AyisyenLatviešuLietuviųLingálaMagyarMalagasyNederlandsNorskPolskiPortuguêsReo TahitiRomânăShqipSuomiSvenskaTagalogTiếng ViệtVosa vakavitiΕλληνικάБългарскиМонголРусскийСрпскиУкраїнськаՀայերենالعربيةภาษาไทยພາສາລາວភាសាខ្មែរ한국어中文國語廣東話日本語


Tuesday (11/10) Sifac: Wangin Saflaiyen Kasrpen Wolana Lun Christ - Word Of Knowledge | USA\nSifac: Wangin Saflaiyen Kasrpen Wolana Lun Christ\nMwe Read: Ephesus 3:7-12\nNgan orallah pac paing luk nu suwos nukewa suc ma ac wiyuc ke mwe lutlut se inge.Kulo kaksakin God fulat lasr ma se meet ke moul wowo ac ke lung kulacng ac pakoten lal nusesr in sifil pac supwacma kahs in moul in mwe akinsewowoye moul, ac akkeye moul in lulalfongi. ” kaksakin God fulatlacna tuh paye lung kulang lal oan ma patpat”.\nSifac se lasr nu misenge Inge fahk ohinge ” wangin saflahiyen kasrpen wolacna lun Christ”. Yok sripac iyen me lutlut se inge fakak ke leum God el orekmakunul Paul in sang sie kunohkohn na toasr nusel lan fahkak ke lungkulacng lun God ke Jesus Christ suc ma e akwoye pac mwet sayen mwet Jew kuh mwet Jentiles.\nKe Chapter 3:1 Paul el fahkack lah el sie met kapir lun Jesus Christ ke sripen mwet sayen meet Jew kuh meet Jentiles. El akkalemye lah el kisackihn moul lal nusin Leum God in fahkack ke pwacpa lukmac lun leum God. Suc tiac eteyuk meet, ac inge kalem ac sikyak ke misac ac moulyak lun leum lasr Jesus Christ wen kuloh sefanna nutin God. Ac ma lukmac se inge pa ke Chapt 3:6 ” kewana meet Jew ac meet Jentiles tukeni ipeis ke mwe insewowo lun Leum God ke sripen wosasuc, elos lahn mahno se fanna, elos tukeni ipeis ke wulelah lun God ma akpayeiyuk ke Christ Jesus”.\nPaul el akilen luhng kulacng lun Leum God ac kuh suc Leum God el sang nusel in kasrel ac karunganuhl ke kulacnsap lal. Suc el oacyacpac akihlen pac lah el finne sasuc in kulacnsap lal kuh el finne srihk omeet sin mwet lun God nukewa-Leum God el sang kunohkohn se inge elan polong suc arulacna yok srihpac ac sacohk. Elan sulkackuhnelik peng WO ke kasrpen wolacna lun Christ suc wangin eteyen sahflahiyac. “Leum God el sang nusel lan kuh in tafelah nusin mwet Jentiles ke molelah lun Christ lah ma nusin kewana mwet Jew ac mwet Jentiles”. Rome 6:10 akkalemye lah Christ el misac kunahoslah kuh lun ma koluk ke pacl sefanna suc ma na ne tyok. Kalmeyac pa Christ el misac pacl sefanna in molelah ma koluk lun meet facluh pacl nukewa nuke moul ma patpat yurin Leum God suc wangin saflahiyac.\nLeum God el ikaslah nusel Paul lacn tafelah ac akkalemye pwacpa lukmac lun Leum God suc fihl meetah tiac etuh kac. Lan sulkakin nusin meet inpaclsoh in etuh ac kalem kac. Sie Corinth 12:13 – fahk ohinge, kut nukewa baptistlac ke nguhn sacna nuke mahno se fanna, kut finne mwet Jew kuh mwet sayen mwet Jew, kut finne mwet kohs kuh mwet sukohsohk Leum God el okacma nguhn sefanna nuh in kuht nukewa. Suc inge ke kut mwet nuhtlah nusin God ke Christ Jesus, wangin srisri yurin Leum God suc oasr finsrak lasr nuke moul in insewowo yorol ma patpat.\nMe lutlut uh litikut in akfulactye pahng lun God nusesr kais sie nuke orekma lal mwen Rome 12:6 fahk la God elac se kais sie me kihte nusesr suc tiac oacna sie. Kut in orekmakin fal nuke kulacng ma God elac se nusesr. Kut fin kuh in fahkack kas lun God, kut enenu in oru fal nuke lulalfongi ma oasr yorosr. Verse 8 ke mwe lutlut se inge, Paul el fahk muh el pa srihk omeet sin mwet lun God nukewa. El kalmackihn lah fin wangin kasru sin God nusel el koflah na in oru kulacnsap lal nusin God suc God el sang kuh nusel in sulkackihn ma lukmac lun God ke Gospel nusin mwet Jentiles. Tiac sielacna nusesr kut wi pac srihk omeet sin meet kulacnsap lun God. Fine ohinge, Leum God elac se talan lasr kais sie fal nuke lulalfongi ma oasr yorosr. Suc lelah kutin moniyuk ac puhlaik in oru orekma lun God ke suwos ac paye ye kuh ac luhng kulacng lun God pahpah.\nKuloh ma lulahp ke kas wowo kahs in moul suc sifil tuku in kasrekut ac akkeye moul in lulalfongi lasr in kulacnsap nusel suc fulactliki nukewa.\nKuloh ma lulahp!\nPrevPreviousMonday (11/9) Sifac: Inkacnek Suc Kuht Enenuh In Fahsr Kac\nNextWednesday (11/11) Sifac: Inse Kuhlacng Luhn GodNext


Joshua 4 - BIBLE MUTAL\n1Tukun mwet Israel nukewa utyak tari nu finmes ah liki Infacl Jordan, LEUM GOD El fahk nu sel Joshua,\n2“Sulela mwet singoul luo, mwet se sin kais sie sruf,\n3ac sap elos in srukak kais sie eot liki infacl an yen mwet tol elos tu we, ac us welulos ac oakiya yen kowos ac mongla we ofong an.”\n4Ouinge Joshua el pangonma mwet singoul luo liki inmasrlon mwet uh su el srisrngiya liki inmasrlon kais sie sruf,\n5ac fahk nu selos, “Fahsrot nu infulwen Infacl Jordan. Fahsr meet liki Tuptup in Wuleang lun LEUM GOD lowos, ac srukak kais sie eot nu finpisowos, fal nu ke pisen sruf lun Israel.\n6Lela tuh ma inge in mwe akul nu suwos nu ke pacl tulik nutuwos uh ac mau siyuk in pacl tok uh lah mea kalmen eot inge,\n7na kowos fah akkalemye nu selos lah kof ke Infacl Jordan tuh tui nwe ke Tuptup in Wuleang lun LEUM GOD utukyak liki infacl ah. Eot inge ac fah mwe asmakin nu sin mwet Israel ke ma inge nwe tok.”\n8Na elos oru oana ke Joshua el sapkin nu selos. Elos srukak eot singoul luo liki infacl uh, fal nu ke pisen sruf lun Israel, oana ma LEUM GOD El sapkin nu sel Joshua, ac elos us eot inge nwe ke acn elos mongla we, ac filiya we.\n9Ac Joshua el oayapa oakiya eot singoul luo ke infulwen Infacl Jordan, yen ma mwet tol su us Tuptup in Wuleang elos tuh tu we ah, ac eot inge oasr na we nu misenge.\n10Mwet tol inge tuh tu na infulwen Infacl Jordan nwe ke na ma nukewa ma LEUM GOD El sapkin nu sel Joshua tuh elan fahk nu sin mwet uh ac safla, oapana ke Moses el tuh sapkin nu sel Joshua. Ouinge mwet uh fahsr sulaklak in sun finmes uh.\n11Ac tukun mwet nukewa utyak tari nu finmes, na mwet tol su us Tuptup in Wuleang lun LEUM GOD elos utyak ac sifil fahsr meet liki mwet uh.\n12Ac mukul ke sruf lal Reuben, ac sruf lal Gad, ac tafu sruf lal Manasseh, elos us mwe mweun ac fahsr meet liki mwet uh, oana ke Moses el tuh sapkin nu selos.\n13Apkuran in tausin angngaul pisen mwet su akola nu ke mweun pa utyak ye mutun LEUM GOD nu yen tupasrpasr sisken acn Jericho.\n14LEUM GOD El akfulatyal Joshua ke mwenmen ma el sang Joshua el oru ye mutun mwet Israel nukewa in len sac, ac mwet Israel nukewa elos oayapa akfulatyal Joshua ke lusen moul lal nufon, oana ke elos tuh akfulatyal Moses in pacl lal ah.\n15Na LEUM GOD El fahk nu sel Joshua,\n16“Fahkang nu sin mwet tol su us Tuptup in Wuleang tuh elos in utyak liki Infacl Jordan.”\n17Na Joshua el oru oana.\n18Ouinge ke pacl se mwet tol elos tufahna sroak liki infacl ah nu finmes ah, na kof ke infacl ah sifilpa soror ac sronoti oana meet ah.\n19Mwet uh elos tuh fahsr sasla Infacl Jordan ke len aksingoul in malem se meet, ac elos tulokunak lohm nuknuk selos in acn Gilgal, kutulap in Jericho.\n20Na eot singoul luo ma elos tuh us liki Infacl Jordan, Joshua el oakiya in acn Gilgal.\n21Ac el fahk nu sin mwet Israel, “In pacl fahsru, tulik nutuwos fin siyuk suwos lah mea kalmen eot inge,\n22na kowos fah srumun nu selos, ke pacl se mwet Israel tuh fahsr sasla Infacl Jordan elos fahsr ke acn pao.\n23Fahkang nu selos lah LEUM GOD lowos el tuh akpaoyela Infacl Jordan nwe ke na kut nukewa fahsr sasla infacl ah, oana El tuh oru nu sin mwet matu lasr meet ah ke El akpaoyela Meoa Srusra.\n24El tuh oru ma inge tuh mwet in faclu nufon elos in etu ke ku lulap lun LEUM GOD, ac tuh kowos fah etu in akfulatye ac sunakin LEUM GOD lowos ma pahtpat.”


COVID-19 Ma Sasuc (Kosraean)\nToeni luhn Mempucr ke Alu uh Tulokihnyucki ke Kihtin Pacl Fin Facluh Nohfohn\nPrestuhnsi Se Met ac U luhn Mwet Sap Singucul Luo ke Alu luhn Jisus Kraist luhn Mwet Luhlahlfongi ke Lwen Sahflah elos tuh suhpwaclihk lwacta se ke Mahs 12, 2020, nuh sin mempucr luhn Alu uh fin facluh nohfohn.\nPain kowos Tamuhlwel ac Tahmtahel,\nOacna ke uliyuck ke lwacta se lasr ke Mahs 11, 2020, kuht tahfwelah in tuni ohiyacn ekyek ke COVID-19 fin facluh nohfohn. Kuht nuhnkuh ke kahs in kahsruh luhn mwet kol luhn Alu uh, mwet sruok ohfuhs luhn government ac mwet pihsrlac ke ono an, ac suk kolyuck luhn Leum ke ma inge. Ingena kuht ac usot mwe kolyuck sasuc inge.\nMuhtwacwacack na ingena, toeni nuhkwewa luhn mempucr ke Alu uh in tulokihnyucki ke kihtin pacl fin facluh nohfohn ne ke na kuht sifilpac ahkkahlwemye lah mac. Ma se inge weacng:\nToeni luhn stek, toeni luhn mwet kol an ac kuhtuh pac toeni luhlahp sahyac an\nAlu in Sacnri, weacng toeni ke kuhfa luhn Leum\nMukwikwi luhn pracns, ward ac stek\nFin kuh, nuhnakmuhnahs oruh kuhtwena miting ma yohk srihpac an ke orekmakihnyacn technology. Nuh ke kihsensiyuck an kuh in lohlngohk sin mwet kol luhn pristut fin acn suwos an. Kuhtuh pac mwe kolyuck ke kuhtuh pac ma sahyac an ac fah fwack.\nPisap an enenuh in sramsram nuh sin prestuhn luhn stek lalos an in otwelah lah kuhfa luhn Leum ac orek fuhkah in ituckyang nuh sin mempucr an ke pacl se ke mahlem se.\nKuht kwacfe mempucr an in kampare ke kunohkohn in forfor luti an in karihngihn sie sin sie. Kuht enenuh in fahsr tukun mwe srihkasrak luhn Mwet Lahngo in ahkinsewowoye ac tahpuhk mwet sahyac.\nKuht fahkwack luhlahlfongi ke loh lasr ke luhngse luhn Leum ke pacl upac se inge. El ac ahkinsewowoye kowos in sokwack engan ke kowos oruh kuhiyowos in moulkihn wosasuc luhn Jisus Kraist ke ma nuhkwewa ma ac sikyak.\nPrestuhnsi Se Met ac U luhn Mwet Sap Singucul Luo


Friday (9/30) SIFAC: "Jesus, Ahksuwohsye Ma Nuhkwewa" - Word Of Knowledge | USA\nFRIDAY: September 30, 2016\nSIFAC: “Jesus, Ahksuwohsye Ma Nuhkwewa”\nMWE READ: Colossae 1:15-20\nSrui yohk in wi mwet nukewa kaksakin LEUM GOD lasr. Paing mwet nukewa ac God bless. Wangin mwet suwohs oana Jesus Christ. Kut tia ku in judge i mwet meyen wangin suwohs lasr. Ke kut seakos akwuk suwohs lun God ke garden Eden kut putatyang nuke sin nature se inge. Mwet nukewa orekma koluk, ac elos nukewa tia sun lupan wolana se ma God El akoo nu selos (Rom 3:23).\nJesus mukena pa ku in aksuwohsye sin nature se lasr inge uh. Christ el oana luman God, su kut tia ku in liye, ac el pa Wounse, su fulat liki ma orekla nukewa (v15). Tuh ke el, God El orala ma nukewa inkusrao ac fin faclu, ma liyeyuk ac ma tia ku in liyeyuk, weang pac ku lun ngun inge nukewa: leum, ac mwet kol, ac wal fulat ma oan yen engyeng uh. God El orala ma nukewa inkusrao, fin faclu, ac yen engyeng uh kacl ac nu sel (v16).\nKut lulalfongi ke God Papa, God Wen ac God Ngun Mutal (Trinity); God sefanna existed in three person. Pacl se na kut forlah liki sin nature se lasr inge ac lulalfongi ke Jesus Christ, lah El anwuki, misa ac moulyak, God Ngun Mutal el mutawaek in aksuwohsye moul lasr. Kowos akmoulyeyukyak yurin Christ, ke ma inge, kowos in sang insiowos in nunku ke ma su oan lucng, yen Christ El muta fin tron lal; lac po layot sin God (Col 3:1).\nChrist el nuna oasr meet liki orekla ma nukewa, ac ma nukewa oakwuki wo in acn se ke sripal (v17). El pa sifen church, su pa manol, ac el pa sang kuiyen moul nu ke mano. El pa Wounse, su akmoulyeyukyak liki misa, tuh in el pa oemeet in ma nukewa (v18). God Wen El molelah faclu nofon ke sripen lungse yohk lun God Papa. God Wen El pa misa ac moulyak in use molela ma pahtpaht nu sin mwet nukewa su lulalfongi in El.\nWangin inkenak saye ku in use moul ma patpat se inge sayen Jesus Christ; El mukena pa ku in aksuwohsye moul lasr kut in forlah oana El. Jesus El topuk ac fahk, “Nga pa inkanek, ac pwaye, ac moul; wangin mwet som nu yurin Papa fin tia ke nga (John 14:6). Srui kaksakin LEUM GOD ke inkenak in moul su tuku nusin mwet nukewa suh lulalfongi in Wen Natul; sifil paing mwet nukewa ac God bless.\nPrevPreviousMonday (9/26) SIFAC: “Eklac Tuhlihk Nuhtin God”\nNextTuesday (9/27) SIFAC: “Eis Lungkuhlwacn Nuhke Lungkuhlwacng”Next


Thursday (6/1) - SIFAC:" Kuhsen Kasak Nu Sin Mwet Nuhnuhnkuh Oaru Luhn Isreal" - Word Of Knowledge | USA\nTHURSDAY: June 01, 2017\nSIFAC:” Kuhsen Kasak Nu Sin Mwet Nuhnuhnkuh Oaru Luhn Isreal”\nMWE READ: Hebrew 11:29-40\nKe sripen lulalfongi lalos, tulik nutin Israel elos fasr sasla Meoa Srusra oana elos in fasr fin acn paho. Tusruktu ke met Egypt srike, elos walomlah.\nKe lulalfongi, pot Jericho el mukuklac ke pal se Israel fasr rauni len itkosr in oana ke Leum El sapkin.\nRehab, sie Mutan kosro moullac ke sripen lulalfongi lal. El oru kulang nusin met kalngeyuk lun Israel etu la elos a kasrel elan tia wi met seakos God anwuki.\nVerse 32 srumun ke inelos su kut esam ke ma pengpeng elos oraclah ke lulalfongi yok lalos su pa: Gideon, Barak, Samson, Japhtah, David, & Samuel a met palu pac. Kut fin srike in srumun kut a koflana srumunla kewa inse.\nKe sripen lulalfongi lalos, elos meuni mutunfal sayac ac kutanguloslac; elos kaliyac inwaclin lion u; konelah firir lulap; ke lulalfongi, elos munas a eklac ku; kutangla meun; met misa lalos sifil moulyak; kutu selos kisackunang moul lalos in misa ke sripen lulalfongi lalos; sringsring, sisiyang nuin prison, a tatngal neke misac ke sripen elos lulalfongi Leum God. Kutu pa muta in luf fineol u a nukun kulun sheep ku nani, elos sukasrup & akkeokyeyuk, a faclu kupansuwollac nuselos. Ma Inge nukewa akkalemye lulalfongi lalos met in pal soh.\nPengpeng inelos a orekma lalos su srumunyuk ne misenge. Oana mac nga a kom ac esamyuk kac ke lulalfongi luk kom u?\nLeum God El wulelah sie moul wolana ingo, engan ma patpat. Ac fin faclu mac kut met lulalfongi u akfasryela ke ma God El pangon kut nukac u? Ke lulalfongi, lela nga a kom in oru oana ke met somlah Inge oru u.\nLungse Leum God Lom Ke insiom kewa, ke nunkom kewa a ke kuiyom kewa.\nPrevPreviousFriday (6/2) SIFAC:”On In Kuhtanglah Ke Mwet Meun Muhtahl Sac”\nNextSaturday (6/17) Sifac: Mwet Kol Elos Akihlen Inkacnek Nuh MeetNext


Luo Chronicle 14 - BIBLE MUTAL\nLuo Chronicle 14\n1Tokosra Abijah el misa ac pukpuki inkulyuk lun leum in Siti sel David. Asa, wen natul, el aolulla in tokosra, ac in pacl in leum lal Asa mwet uh elos insewowokin moul misla ke lusen yac singoul.\n2Asa el akinsewowoye LEUM GOD lal ke el oru ma wo ac ma suwohs.\n3El moklela loang lun mwet saya, ac nien alu lun mwet pegan, ac kunausya sru eot oal lalos, ac pakiya ma sruloala kacl god mutan Asherah.\n4El sap mwet Judah in oru ma lungse lun LEUM GOD lun papa tumalos, ac in akos mwe luti ac ma sap lal.\n5Ke sripen el kunausla nien alu lun mwet pegan ac loang in esukak mwe keng in siti nukewa lun Judah, ouinge tokosrai lal muta in misla in pacl lal.\n6El musaela mwe akkeye siti lun Judah in pacl sac, na wangin mweun orek we ke yac puspis, mweyen LEUM GOD El sang misla nu sel.\n7El fahk nu sin mwet Judah, “Lela kut in akkeyala siti inge, ac musaela pot ac tower, oayapa mutunpot su ku in kauli ku. Acn uh srakna oan ye ku lasr mweyen kut oru ma lungse lun LEUM GOD lasr. El karinginkutme ac El oru tuh in oasr misla inmasrlosr ac mwet nukewa su apinkutla.” Ke ma inge, elos musa ac arulana kapkapak.\n8Oasr mwet mweun tolfoko tausin lal Tokosra Asa sin mwet Judah su us mwe loang ac osra, oayapa mwet mweun luofoko oalngoul tausin sin mwet Benjamin su us mwe loang ac mwe pisr. Elos nukewa mwet pulaik ac pisrla ke mweun.\n9Oasr mwet mweun se lun acn Ethiopia su pangpang Zerah. El tuh us sie million mwet mweun ac tolfoko chariot, ac utyak ke ku nu in acn Judah. Elos sun siti se pangpang Mareshah.\n10Asa el illa in mweunel, na u luo inge kewa tueni ac akola in mweun ke Infahlfal Zephathah, apkuran nu Mareshah.\n11Asa el pre nu sin LEUM GOD lal ac fahk, “O LEUM GOD, kom ku in kasru un mwet mweun munas oapana un mwet mweun na ku. Kasrekut inge, O LEUM GOD lasr, mweyen finsrak lasr oan in kom, ac ke Inem kut illa in mweun lain un mwet mweun lulap se inge. LEUM GOD, kom God lasr. Wangin sie mwet ac finsrak mu el ku in kutangkomla.”\n12LEUM GOD El kutangla mwet Ethiopia ke Asa ac mwet mweun meunelos. Mwet Ethiopia elos kaingla,\n13na Asa ac mwet lal ukwalos nwe ke sun acn Gerar. Pukanten na mwet Ethiopia anwuki, pwanang upa nu selos in sifil mweun. Elos toanyuki sin LEUM GOD ac mwet mweun lal, ac mwet Judah elos eis ma wap puspis lalos.\n14Na elos kunausla siti ma rauneak acn Gerar, mweyen mwet we elos arulana sangeng sin LEUM GOD. Mwet mweun elos kunausla siti nukewa we ac sruokya ma wap puspis.\n15Elos oayapa lain un mwet shepherd, ac eisla sheep ac camel pukanten. Na elos folokla nu Jerusalem.\n< Luo Chronicle 13\nLuo Chronicle 15 >


Saturday (5/28) Sifac: Luhlahlfongi Kuhpahsreni - Word Of Knowledge | USA\nSifac: Luhlahlfongi Kuhpahsreni\nMwe Read: John 15:1-11\nMwe lutlut se inge akkalemye luti lun Leum Jesus nusin Mwet Tuma Lutlut Lal. Mwe luti se inge akilenyac lemlem kuh akul se nuke sropon sak soko nuke lah ma tuku ke sak soko. In akkelemye lah, lah srisrik uh fin tia kupasr nuke sropon sak kapack soko, e tufwa tia ku in kap ku isus fako. Lah lulap uh pa sang kuiyen lah srisrik in muh ku in kap ac oswellah fako. Na lah ma tia kuh in oasr fako, e tufwa sisiyang in ke e uh in fihriyuckyak. Meyen lah inge wangin sripa nuke moul lun sak soko. Mwe lutlut se lun Leum inge akkalemye nusin Mwet Tuma Lutlut in pacl soh elos in kalem kac lac, mwe enenu yok se nuselos in oasr kupasr lalos pacl e nukewa nusin Leum in akyohkye lulalfongi lalos. Meyen elos fin tia, e tufwa wangin usren mukuikui ku kulansap nuke lulalfongi lalos in fwal nuke akwuck ac kolyuck lun God.\nNu sesr misenge uh pa, kut in tia sifacna kihnaack ma kut in oru in akfasrye lulalfongi lasr sin Leum. Ma nukewa simlac tari nusesr mwet lulalfongi uh in fasr kac. Kut enenu in kalem kac lac Leum Jesus El tuku filiyac akul nusin mwet Lal in fasr kac. Kut fin tia, pa e tufwa kalem kac oiyacsr ac mukuikui lun sie sin sie ma kut tia ku in akilen lungse sie sin sie kac. Pacnang kut enenu in suk God meet ac sisla pacl yohk in prue an lipsre top Lal nuke mwe pru lasr. Suk God meet pa in prue, read Kahs Lal (Bible) ac in lungse sie sin sie. Kut fin oru oinge, kut oacwac mu kut mutana in lungse Lal.\nPrevPreviousSanri (5/29) Sifac: Luhlahlfongi Molelah\nNextSanri (6/5) Sifac: Sie Len In NuhnuhnkuhNext


Ezekiel 34 - BIBLE MUTAL\n2“Kom, mwet sukawil moul la, fahkak kas in palu lain mwet kol lun Israel. Kaskas nu selos ac fahk kas ma nga, LEUM GOD Fulatlana, fahk nu selos inge: We nu suwos, kowos mwet shepherd lun Israel! Kowos sifacna karinginkowosyang, ac tia karingin sheep uh.\n3Kowos numla milk, ac nukum nuknuk ma orekla ke unen sheep, ac uni sheep ma wo oemeet uh ac kang ikwa kac. A kowos tiana liyaung sheep uh.\n4Kowos tiana karingin sheep ma munas, ku akkeyala ma mas uh, ku pwelah acn kinet kaclos. Kowos tia folokunma ma som liki un sheep uh, ku suk ma tuhlac uh. Kowos tia oru ma inge, a kowos oralos arulana koluk.\n5Ke sripen wangin shepherd lun sheep uh, oru elos fahsrelik nu in acn puspis, ac kosro lemnak uh onelosi ac kangulosla.\n6Na sheep nutik uh som nu yen fulat fin inging uh ac nu fineol uh. Elos fahsrelik nu in acn nukewa fin faclu, ac wangin mwet srike in som sokolos, ku konalosyak.\n7“Ke ma inge, kowos mwet shepherd, porongo ma nga, LEUM GOD, fahk nu suwos.\n8Ke sripen nga pa God moul, kowos enenu in porongo kas luk inge. Kosro lemnak uh elos uniya sheep nutik uh ac kangla mweyen wangin mwet shepherd lalos. Mwet shepherd luk uh tiana srike in konalosyak. Elos sifacna taranulos ac tia liyaung sheep uh.\n9Ouinge, kowos mwet shepherd, porongeyu.\n10Nga, LEUM GOD Fulatlana, fahkot lah nga lain kowos. Nga ac fah eisla sheep nutik uh liki kowos, ac tia sifilpa lela kowos in mwet shepherd lalos. Nga ac fah tia sifil lela kowos in sifacna taran kowos. Nga ac fah molela sheep nutik uh liki kowos, ac tia sifil lela kowos in kang.\n11“Nga, LEUM GOD Fulatlana, fahk nu suwos lah nga ac fah sifacna sokak sheep nutik ac liyalosyang,\n12oana ke sie mwet shepherd ac liyaung sheep natul ma fahsrelik, ac sifil oraloseni. Nga ac fah folokunulosme liki acn nukewa ma elos fahsrelik nu we ke len in ongoiya ac lohsr sac.\n13Nga ac fah eisalos liki mutunfacl saya nukewa ma elos fahsrelik nu we, ac oraloseni nu sie, ac folokunulosme nu in facl selos sifacna. Nga ac fah kololosla nu fineol ac infacl srisrik lun acn Israel. Ac nga fah kitalos in ima wolana.\n14Nga fah lela elos in mongo yen tupasrpasr nukewa in acn Israel — yen folfol insroan mah nalos fineol uh ac infahlfal uh, yen wangin ma ac akkolukyalos we.\n15Nga sifacna ac fah mwet shepherd nu sin sheep nutik uh, ac nga fah sokak acn in mongla lalos. Nga, LEUM GOD Fulatlana, pa fahk ma inge.\n16“Nga fah sokolos su tuhlac, folokunulosme su fahla liki un sheep uh, ac pwelah kinet kaclos, ac akkeyalosla su mas. Tusruktu elos su fact ac ku nga ac fah kunauselosla, mweyen nga sie shepherd su oru ma suwohs.\n17“Ke ma inge, kowos un kosro nutik, nga, LEUM GOD Fulatlana, fahkot nu suwos lah nga ac fah nununku kais soko suwos, ac srela ma wo liki ma koluk uh — sheep uh liki nani uh.\n18Kutu suwos sufalkin mah wowo ma kowos kang, na lolongya mah kowos tia kangla uh! Kowos nim kof nasnas, ac lohsrngokeak ma kowos tia numla uh!\n19Na sheep nutik ngia enenu in kang mah ma kowos lolongya, ac nim kof kowos lohsrngokeak uh.\n20“Ke ma inge, nga, LEUM GOD Fulatlana, fahk nu suwos lah nga ac fah nununku inmasrlon sheep ku ac sheep munas uh.\n21Kowos sinukunla ma mas uh nu saya, ac fakselosla liki un kosro uh.\n22Tusruktu nga ac fah molela sheep nutik uh, ac tia lela in sifil orek elos koluk. Nga ac fah nununku kais soko sheep nutik, ac srela ma wo uh liki ma koluk uh.\n23Nga ac fah sang sie tokosra lalos in oana David, mwet kulansap luk, elan mwet shepherd sefanna lalos, ac el ac fah liyalosyang.\n24Nga, LEUM GOD, ac fah God lalos, ac sie tokosra oana David, mwet kulansap luk, ac fah leum faclos. Nga pa fahk ma inge.\n25Nga fah orala sie wuleang in misla yorolos, tuh in wangin mwe lokoalok nu selos. Nga ac fah lusla kosro sulallal nukewa ma muta fin acn uh, tuh sheep nutik uh in ku in muta wo inima uh, ac motul insak uh.\n26“Nga ac fah akinsewowoyalos ac oru elos in muta raunella fineol mutal sik. Ingo nga fah sang af in akinsewowoyalos ke pacl elos enenu.\n27Sak we ac ima we ac fah isus fahko, ac mwet nukewa ac fah muta in misla in acn sel sifacna. Pacl se nga ac aksukosokye mwet luk liki inpoun mwet akkohsyalos, ac wotela mwe kapir lalos, na elos ac fah etu lah nga pa LEUM GOD.\n28Mutunfacl saya ac fah tia sifil pisre ma lalos, ac kosro lemnak ac fah tia onelosi ac kangulosla. Elos fah mutana in misla, ac wangin mwet fah sifil aksangengyalos.\n29Nga ac sang nu selos acn ma wo fohk we, ac elos ac fah tia sifil masrinsral. Mutunfacl saya ac fah tia sifil isrunulos.\n30Mwet nukewa ac fah etu lah nga karingin acn Israel, ac elos mwet luk. Nga, LEUM GOD Fulatlana, pa fahk ma inge.\n31“Kowos sheep nutik, ac un kosro su nga kite. Kowos mwet luk, ac nga God lowos.” LEUM GOD Fulatlana pa fahk ma inge.


Orekma 13 - BIBLE MUTAL\n1Oasr kutu mwet palu ac mwet luti in church Antioch — inelos pa Barnabas, Simeon (su pangpang Sroalsroal), Lucius (sie mwet Cyrene), Manaen (su srikyak yorol Governor Herod), ac Saul.\n2Ke elos kulansap nu sin Leum ac lalo, Ngun Mutal fahk nu selos, “Srella Barnabas ac Saul nu sik eltal in oru orekma su nga pangnoltal nu kac.”\n3Elos lalo ac pre, na elos filiya paolos facltal ac supwaltalla.\n4Ke Ngun Mutal supwalla Barnabas ac Saul, eltal som nwe Seleucia, ac kal we lac nu Cyprus.\n5Ke eltal sun siti Salamis, eltal fahkak kas lun God in iwen lolngok lun mwet Jew we. John Mark el welultal in kasreltal.\n6Eltal fahsr sasla fin tuka sac nwe ke eltal sun siti Paphos, ac sun sie mwet susfa pangpang Bar‐Jesus. El sie mwet Jew, ac el sifacna fahk mu el mwet palu se.\n7El kawuk nu sin governor lun tuka sac su pangpang Sergius Paulus, sie mwet na lalmwetmet. Governor el pangnolma Barnabas ac Saul nu ye mutal, mweyen el ke lohng ke kas lun God.\n8Tusruktu mwet susfa sac (su pangpang Elymas in kas Greek) el lainultal, ac el srike elan kifasulla governor liki moul in lulalfongi uh.\n9Na Saul (su pangpang pac Paul) el sessesla ke Ngun Mutal, ac el ngetang suiya mwet susfa sac\n10ac fahk, “Kom wen nutin Devil! Kom mwet lokoalok lun ma nukewa ma wo uh. Kom nwanala na ke kain kutasrik koluk nukewa, ac pacl nukewa kom srike in ekulla ma pwaye lun God nu ke ma kikiap!\n11Poun Leum God ac fah putati nu fom ingena. Kom ac fah kunla, ac tia ku in liye kalem lun len uh nwe ke sie pacl God El ac fah pakiya.” In pacl sacna Elymas el pulauk ohk se fahsryak kosrala mutal, ac el forfor suk sie mwet ah in pwanul.\n12Ke governor el liye ma sikyak inge, na el lulalfongila, ac el arulana lut ke mwe luti ke Leum Jesus.\n13Paul ac mwet ma welul eltal kal som Paphos lac nu Perga, sie siti in acn Pamphylia. John Mark el tuh folokla Perga lac nu Jerusalem.\n14Eltal som Perga lac nu Antioch in Pisidia, ac ke len Sabbath eltal som nu in iwen lolngok ac muta.\n15Tukun ritiyuk tari kutu Ma Sap lal Moses ac kutu ma simusla lun mwet palu, mwet kol lun iwen lolngok uh supwala kas nu seltal ac fahk, “Mwet lili, kut lungse kowos in kaskas nu sin mwet uh, fin oasr kas in akkeye lowos nu selos.”\n16Paul el tuyak, sralak paol mwet uh in misla, na el mutawauk in kaskas. El fahk, “Mwet Israel wiuk, oayapa mwet saya nukewa su alu nu sin God: kowos porongeyu!\n17God lun mwet Israel El tuh sulela mwet matu lasr meet, ac oru tuh elos in sie mutunfacl ke elos tuh moul in mwetsac in facl Egypt. God El tuh usalosla liki acn Egypt ke ku lulap lal,\n18ac ke yac angngaul, El mutangalos in acn mwesis.\n19El kunausla mutunfacl itkosr in facl Canaan, ac sang acn inge tuh in ma lac lun mwet lal. Ma inge nukewa orekla ke inmasrlon yac angfoko lumngaul.\n20“Tukun ma inge, El sang tuh mwet nununku in kololos nwe ke sun pacl lal Samuel, mwet palu.\n21Toko, elos siyuk ke sie tokosra, ac God El eisalang Saul, wen natul Kish in sou lal Benjamin, elan tokosra lalos ke lusen yac angngaul.\n22Tukun God El sisella Saul, God El akleumyalak David elan tokosra lalos. Pa inge ma God El fahk kacl: ‘Nga konauk lah David, wen natul Jesse, el kain mwet se ma nga insewowo se, su ac oru ma nukewa ma nga lungse elan oru uh.’\n23Jesus, sin fwilin tulik natul David, pa God El tuh orala in Mwet Lango nu sin mwet Israel uh, oana ke El tuh wulela kac ah.\n24Meet liki Jesus el mutawauk orekma lal, John el tuh luti nu sin mwet Israel nukewa lah enenu elos in forla liki ma koluk lalos ac baptaisla.\n25Ac ke apkuran in safla orekma lal John, el tuh fahk nu sin mwet uh, ‘Kowos nunku mu su nga uh? Tia nga pa el su kowos soano uh. A kowos in porongo! El ac tuku tukuk, ac nga kupansuwol in sarukla fahluk lal uh.’\n26“Mwet Israel wiuk su fwilin tulik natul Abraham, ac mwet saya nukewa lohm uh su alu nu sin God: pweng ke molela se inge ma nu sesr nukewa!\n27Tuh mwet ma muta Jerusalem, ac oayapa mwet kol lalos, tiana etu lah el pa Mwet Lango, ac elos tia pac kalem ke kas lun mwet palu ma ritiyuk ke Sabbath nukewa uh. Ne ouinge a elos oru tuh kas lun mwet palu akpwayeiyuk ke elos unilya Jesus.\n28Ac elos finne tia konauk kutena sripa fal in anwuki el kac, a elos kwafe sel Pilate elan unilya.\n29Ac tukun elos orala ma nukewa su Ma Simusla uh fahk kacl, elos eisya manol liki sakseng, ac fililya in kulyuk uh.\n30Tusruktu God El akmoulyalak liki misa,\n31ac ke len pus, el sikyang nu sin mwet su tuh welul in fufahsryesr lal Galilee me nu Jerusalem. Inge elos mwet loh kacl nu sin mwet Israel.\n32Ac kut tuku in use Pweng Wo ma God El tuh wulela nu sin mwet matu lasr meet ah,\n33ac inge El akpwayei nu sesr su ma natulos, ke El akmoulyalak Jesus. Oana ma simla in Psalm luo uh, su fahk, ‘Kom wen nutik; Misenge nga papala tomom.’\n34Ac pa inge ma God El fahk ke El ac akmoulyalak liki misa uh, tuh elan tia kulawi in kulyuk uh: ‘Nga fah sot nu sum mwe insewowo mutal ac pwaye Su nga tuh wulela kac nu sel David.’\n35Aok, El oayapa fahk ke sie pac verse ma fahk mu, ‘Kom fah tia lela mwet kulansap oaru lom in kulawi in kulyuk uh.’\n36Tuh ke pacl David el moul el akfalye ma lungse lun God, na el misa, ac pukpuki el yurin mwet matu lal, ac manol kulawi in kulyuk uh.\n37Tusruktu el su God El akmoulyauk liki misa, el tia wi kulawi.\n38Ke ma inge, mwet Israel wiuk, lela in arulana kalem suwos lah nunak munas ke ma koluk su kut fahkak nu suwos uh, ma tuku ke mwet se inge, Jesus.\n39Kowos in etu pac lah mwet nukewa su lulalfongi in el, elos sukosokla liki ma koluk nukewa su Ma Sap lal Moses uh tia ku in aksukosokyekowosla liki.\n40Ke ma inge kowos liyekowosyang tuh kas inge ma fwackyak sin mwet palu fah tia tuku nu fowos:\n41‘Ngetma, kowos su aksruksrukye God! Kowos in lut ac misa! Tuh ma nga oru misenge ye motowos, Sie ma su kowos ac tia ku in lulalfongi Mwet finne aketeya nu suwos!’”\n42Ke Paul ac Barnabas illa liki iwen lolngok uh, mwet uh kwafe eltal in sifilpa foloko ke Sabbath se tok uh, ac sifilpa akyokye srumunyen ma inge.\n43Tukun mwet uh fahsrelik liki toeni sac, mwet puspis sin mwet Jew ac oayapa mwet saya ma forla ac weang alu lun mwet Jew, elos ukwalla Paul ac Barnabas. Mwet sap uh kaskas nu selos ac akkeyalos elos in oaru na in fungyang nu ke kulang lun God.\n44Ke Sabbath se tok ah, apkuran mwet nukewa in siti uh tuku in lohng kas lun Leum.\n45Ke mwet Jew elos liye pusiyen mwet uh elos sokyak na pwaye. Elos sramsram lainul Paul ac sufanul.\n46Ne ouinge a fahkak lal Paul ac Barnabas arulana pulaik liki meet ah, ac eltal fahk: “Kowos pa kut enenu na in fahkak kas lun God nu se oemeet. Tuh ke kowos pilesru ac sifacna nunku mu kowos sufal in eis moul ma pahtpat, kut ac fahsr liki kowos ac som nu yurin mwet pegan uh.\n47Tuh pa inge ma Leum God El sapkin nu sesr: ‘Nga oakikomi tuh kom in sie kalem se nu sin mwet pegan, Tuh faclu nufon fah ku in moliyukla.’”\n48Ke mwet pegan elos lohng, elos arulana engan ac kaksakin pweng wo lun God; ac elos su solla tari nu ke moul ma pahtpat elos mwet lulalfongila.\n49Kas lun Leum uh fahsrelik in acn nukewa in polo acn sac.\n50Tusruktu mwet Jew elos purakak nunak lun mwet kol in siti sac, oayapa mutan kacto sin mwet pegan su wi pac alu nu sin God uh. Elos mutawauk in kalyael Paul ac Barnabas, ac luselosla liki acn selos uh.\n51Na mwet sap uh osrokla kutkut ke nialos in akkalemye lah elos lain mwet in acn sac, na elos som nu Iconium.\n52Mwet lulalfongi in Antioch elos arulana sessesla ke engan ac ke Ngun Mutal.\n< Orekma 12\nOrekma 14 >


BIBLE MUTAL ESTHER 4\nMordecai El Siyuk Kasru Sel Esther\n1 Ke Mordecai el lohng ke ma nukewa orek inge, el seya nuknuk lal ke inse toasr. Na el nokomang nuknuk yohk eoa ac sang apat nu fin sifal, ac fahsr sasla in siti sac, wowoyak ke pusra lulap ac arulana asor, 2 nwe ke el sun mutunoa nu ke lohm sin tokosra. El tiana ilyak nu loac, mweyen tia filfilla mwet in utyak nu we elos fin nukum nuknuk yohk eoa. 3 In facl nukewa ma mwe fahkak lun tokosra akkalemyeyuk we, oasr tung mwemelil inmasrlon mwet Jew. Elos lalo, tung, ac wowoyak ke asor lulap, ac pus selos nokomang nuknuk yohk eoa ac oan in apat.\n4 Ke mutan kulansap ac mwet eunuch lal Kasra Esther fahk nu sel ouiya ma Mordecai el oru, el liksreni na supwarla. El supwala kutu nuknuk nu sel Mordecai elan sang aolla nuknuk yohk eoa, a el tiana eis. 5 Na Esther el solalma Hathach, sie sin mwet eunuch ke inkul lun tokosra su pakpuki sel tokosra tuh elan mwet kulansap lal kasra, ac el sap elan som nu yorol Mordecai ac siyuk lah mea se sikyak ac mea sripauk. 6 Hathach el som nu yorol Mordecai ke nien toeni lun mwet uh ke mutun lohm sel tokosra. 7 Mordecai el fahkang nu sel ma nukewa ma sikyak nu sel, ac oayapa ke lupan mani se ma Haman el wulela in srukak nu ke nien fil mani lun tokosra fin susakla mwet Jew nukewa. 8 El sang nu sel Hathach mwe fahkak se ma simla ac supweyukelik in acn Susa, su sapkakin in sikiyukla mwet Jew. Mordecai el siyuk sel elan usla nu sel Esther, ac akkalemye ouiya inge nu sel, ac siyuk elan utyak nu yorol tokosra ac kwafe sel elan nunak munas nu sin mwet lal, mwet Jew. 9 Hathach el oru oana, 10 ac Esther el fahk elan folokla ac fahk kas inge nu sel Mordecai: 11 “Kutena mwet, mukul ku mutan, fin utyak nu in kalkal se oan loac in lohm sin tokosra ke tia solsol el, mwet sacn ac enenu in misa. Ma sap se pa inge. Mwet nukewa etu ke ma se inge, mutawauk ke mwet pwapa fulat lun tokosra nwe ke mwet in mutunfacl saya pac. Inkanek sefanna sie mwet el ku in kaingkunla ma sap se inge: pa tokosra el fin kolang scepter gold lal nu sel, na mwet sacn ac tia anwuki. Tusruktu ac malem se lac tokosra el soenna suliyu.”\n12 Ke Mordecai el lohng kas inge sel Esther, 13 el supwala kas in top lal nu sel, “Nik kom nunku mu kom mukena inmasrlon mwet Jew ac ku in kaingkunla ouiya se inge ke sripen na kom muta inkul fulat sin tokosra. 14 Kom fin mihsla ac tia kas ke pacl ouinge uh, inkanek in kasru fah tuku lucng me nu sin mwet Jew, ac elos ac fah moliyukla, tusruktu kom ac misa, ac sou lun papa tomom fah wanginla. Na su etu, sahp ma na orek tuh kom in kasrala nu ke pacl se inge!”\n15 Esther el supwala kas in top inge nu sel Mordecai: 16 “Fahla ac eisani mwet Jew nukewa in Susa nu sie. Kowos lalo ac pre keik. Nik kowos mongo ku nim kutena ma ke len tolu ac fong tolu. Nga, ac mutan kulansap luk, fah oru oapana. Tukun ma inge, nga fah som nu yorol tokosra, finne lain ma sap. Nga fin oru tuh misa, na nga misa.”\n17 Na Mordecai el som, ac oru ma nukewa ma Esther el sap elan oru.


Saturday (11/14) Sifac: Paul ac Silas Kahinglac - Word Of Knowledge | USA\nSifac: Paul ac Silas Kahinglac\nMwe Read: Orekma 16:25-40\nMa se meet in fwak kulo ma lulap nu sin God fulatlana lasr ke moul lasr, a oayapa ke karinginyuk lal. Sifwa nu ke Saturday, Paul a Saelus kaingla. Mwe read Orekma 16:25-40\nPaul a Saelus, srakna luti ke Leum Jesus, tukin elos kapuri in presin, ke infulwen fong, elos on a pray, kaksakin Leum God. In kitin pal a na kusrusr na upa se skiyak in presin, osrakak pelung in presin. Srungul nikewa ikakla, chains ma kapri mwet kapur uh patatla lukwelos.\nKe sie mwet liaang presin el lie lac srungul nukewa ikakla, el nunku mu mwet kapir u kaengla, el fwacack katlas natul a in sifana unily, na paul el kasla, nimet sifwana unikomi, kut pa na inge, mwet sanlie ma sikyak a el arlana sangeng, a siuk seltal mea nga fwa oru tuc nga fwa moliukla, eltla fwak, lulalfongi ke en Leum Jesus na kom fwa moul, kom a mwet in loom sum.\nIn ao sacna el esaltal nu in loom sel a olla kinet kaltal a, sang mwe mongo naltal, el a mwet in loom sel elos arlana engan meyen elos lulalfongi a baptaisla ke inen Leum Jesus.\nKe lotu fokac mwet kol lun mwet Rome sapla in ikakla elos, tuh Paul el fwak, tia ku in oingan, wangin ma koluk kut orala, kowos sringil kut ye mutun mwetu, na inge kowos supwekutlac in lukma? Mwet ingan sifana tuku tule kutla. Ke elos long ma Paul el fwak inge elos arlana sensen sin mwetu, mwet fulat inge elos som a taltal koluk nu sel Paul a Saelus, oinge elos tulal tal lac elos som.\nPaul a Saelus som liki presin nu yurin mwet lulalfongi a sifilsang kas in ak kuh.\nPrevPreviousFriday (11/13) Sifac: Paul ac Silas In Presin\nNextMonday (11/16) Sifac: God Suc OraclahNext


Saturday (10/8) Sifac: Ohiyac Luhn Ahkostwen Eneneyuck Sin Nukwewa - Word Of Knowledge | USA\nBible uh fwak ke book lun Orekma 17:11 lac mwet Berea "elos oaru in long kahs srumunyuk uh, ac elos lutlut len nukewa ke Ma Simusla uh in liye lah pawyena ma Paul el srumun uh."\nMwe Read: Matthew 7: 19-23\nSifac: Ohiyac Luhn Ahkostwen Eneneyuck Sin Nukwewa\nMwe read se inge mutawauk ke fus 19 “Ac kutena sak suc tia oswe fahko wo, fah pakpuki ac sisila nu in e uh.” Fahkon orekma lun kais sie mwet pa akkelemye lupan akosten lalos in akfasrye ma lungse lun God Papa. Ke sripen pus mwet oackackihn muh elos mwet fwahkahk ke kahs lun God, pacnacng mwet lulalfongi nukewa enenu in sifacna taranulos in tia putatyang nuke kain in tafongla se inge. Kahs lun Leum Jesus sifacna akkalemye lah, “Tia mwet nukewa ma pangonyu, ‘Leum, Leum,’ ac fah ilyak nu in Tokosrai lun kusrao, a elos na su oru ma lungse lun Papa tumuk inkasrao.” Kut in liksreni usungyac in kut lac, tia mwe fwakack sin kais sie pa akkalemye akosten lalos, tusruktuh lah elos moulkin ma lungse lun God Papa pa akkalemye akosten lalos.\nMwe lutlut se inge sramsram kihn yohk na nuke mwet fwakak kikiap suc kut in wi etu kac lac tia ma elos fwak uh pa akkalemye akosten lalos nuke ma lungse lun God, a kut in akilen fahkon orekma lalos. Fakon orekma pa kut e kalem kac likin pusraclos, mukuikui lalos inmasrlon mwet uh, ac yohk na in sou lalos. Efin oasr tulik natulos, lac fuka oiyen tulik natulos uh? Ma inge kewa pa akkalemye lac mwet fwakak ke Kahs lun God, elos mwet fwakak paye ku elos mwet fwakak kikiap. Bible uh fwak ke book lun Orekma 17:11 lac mwet Berea “elos oaru in long kahs srumunyuk uh, ac elos lutlut len nukewa ke Ma Simusla uh in liye lah pawyena ma Paul el srumun uh.” Suc ma inge tia pac eklac nusesr in suk kahs paye suc ma e kohllah nuke akosten nuke ma lungse lun God Papa.\nKut kewa putyang nuke fwak se lung Leum inge. Kut tia kuh in ekullah ma sikyak ke pacl somlah tusruktuh, ma kunasr in forla liki orekma sufwal lasr; yohk na kut in tia lahfwekihn, a in siyuck ke nunak sin Leum Jesus. Ac ma sufal nukewa lasr e tufwa aksuwosyeyucklac ke sripen pa inge sripac yohk se Leum Jesus El tuku misac kasr kewa. Kut fin siyuck ke nunak munas, arulana yohk lungse lun God Papa in ellah ma koluk nukewa. Kut fin oru oinge, kut e tufwa loangeyuckla liki len in nununku (Matthew 7:23) nuselo suc tia akos. Na in akkalemye srui yohk lasr ke lung kulang lun God pa in tafwelah nusin nukewa in akosten nuke ma lungse lun God Papa.\nPrevPreviousThursday (10/6) Sifac: Jesus Christ, Pwelucng Sefanna\nNextSanri (10/9) Sifac: Orekma Ke Fahk Kuh Luhn JesusNext


BIBLE MUTAL ESTHER 3\nHaman El Oru Inkanek In Sukela Mwet Jew\n1 Kutu pacl tok, Tokosra Ahasuerus el kilukunak mwet se pangpang Haman nu ke wal se ma fulat liki mwet leum nukewa sayal. Haman el wen natul Hammedatha, su sie mwet in fwilin tulik natul Agag.* Agag: Sie tokosra lun mwet Amalek; su kwase mwet Israel oemeet me. 2 Tokosra el sapkin mwet leum nukewa su kulansapwal in akfulatyal Haman, ac elos in putati ac pasrla nu sel. Elos nukewa oru sayal Mordecai, su tia wi putati ac epasr nu sel. 3 Mwet leum sayal uh elos siyuk sel lah efu el ku tia akos ma sap lun tokosra. 4 Len nu ke len elos kwafel elan sroang wi, tuh el tiana porongelos. El fahk mu, “Nga sie mwet Jew, ac nga tia ku in epasr nu sel Haman.” Ke ma inge elos fahkang nu sel Haman ma se inge, in suk lah el ac ku in muteng ouiya se lal Mordecai inge. 5 Haman el foloyak ke el etauk lah Mordecai el tia wi putati ac epasr nu sel, 6 ac ke el lohng lah Mordecai el sie mwet Jew, el nunkauk elan oru sie kai na yohk, tia nu sel Mordecai mukena, a el lumahla in sukela mwet Jew nukewa in tokosrai lun Persia.\n7 In yac aksingoul luo wacl Tokosra Ahasuerus, in malem se meet, malem in Nisan, Haman el sapkin in orek susfa (elos pangon “purim”) in konauk len su in malem su el ac oru pwapa sulallal se lal inge. Len aksingoul tolu in malem aksingoul luo, malem Adar, pa sikyak.\n8 Ouinge Haman el fahk nu sel Tokosra Ahasuerus, “Oasr un mwet se fahsrelik ac muta ke mutunfacl nukewa in tokosrai lom uh. Facsin lalos uh sie liki na facsin lun mwet nukewa. Ac elos tia pac wi akos ma sap lun tokosrai se inge. Ke ma inge, ac wanginna sripa wo nu sin tokosra kom fin lela elos in mutana. 9 Fin ou lungse lun Tokosra Fulat, supwalik sie sap ku tuh elos in sikiyukla. Kom fin oru ouinge, nga ac srukak tuhn in silver tolfoko itngoul limekosr nu in nien fil mani lun tokosra, in kasru mukuikui nukewa lun tokosrai uh.”\n10 Oasr sie ring lun tokosra ma orekmakinyuk in stami kutena ma simusla ku sin tokosra. Na tokosra el eisla ring sac liki kufinpaol, ac sang nu sel Haman, mwet lokoalok lun mwet Jew, su wen natul Hammedatha, in fwilin tulik natul Agag. 11 Tokosra el fahk nu sel Haman, “Mwet ingan ac mani lalos ma lom. Oru oana lungse lom.”\n12 Ouinge ke len se aksingoul tolu ke malem se meet, Haman el solani mwet sim nukewa lun tokosra, ac akkalemye sie mwe fahkak nu selos, elos in lungasla nu ke kas nukewa ac in simusla ke kain in sim nukewa ma orekmakinyuk in tokosrai sac. Mwe fahkak se inge in supweyukelik nu sin mwet leum nukewa, governor nukewa, ac mwet fulat nukewa. Ma inge tuh orekla inel Tokosra Ahasuerus ac stamiyuki ke ring lal. 13 Mwet utuk kas elos usalik mwe fahkak inge nu in mutunfacl nukewa lun tokosrai sac. Kas kac uh fahk mu in len sefanna, len aksingoul tolu in malem Adar, mwet Jew nukewa — mukul, mutan, ac tulik — in anwuki. Elos in tufah akmuseyuki ke wangin pakomuta, ac ma lalos nukewa in itukla in ma wap. 14 Mwe fahkak ke ma sap ku sac enenu in sulkakinyukelik nu in mutunfacl nukewa, tuh mwet nukewa in akola nu ke len sac.\n15 Fal nu ke sap lun tokosra, mwe fahkak sac sulkakinyuk kalem nu sin mwet nukewa in siti fulat Susa, ac mwet utuk kas uh sa na in usalik nu in facl nukewa. Mwet nukewa in siti Susa elos arulana fohsak, a tokosra ac Haman mutana nimnim.\n*3:1 Agag: Sie tokosra lun mwet Amalek; su kwase mwet Israel oemeet me.